text:
Ni igikorwa cyabaye kuri uyu wa Gatandatu mu Karere ka Rwamagana mu Murenge wa Kigabiro, nyuma y’amahugurwa yahawe abayobozi b’ishami ry’imibereho myiza mu turere, abashinzwe amakuru, abashinzwe ibarurishamibare, abashinzwe igenamigambi n’abahagarariye urubyiruko rw’abakorerabushake muri buri Karere, ku buryo bazifashisha mu gufasha abaturage kujya mu byiciro by’Ubudehe bibakwiriye.
Nyuma yo gusobanurira abaturage ibyiciro bishya by’ubudehe bigiye gukoreshwa bisimbura ibyaherukaga gushyirwaho mu mwaka wa 2015, hakurikiyeho igerageza, aho bafataga umuturage bakamubaza ibibazo by’ibanze ku mibereho ye n’umuryango we, abandi baturage bagafatanya n’abakozi babishinzwe kumugenera icyiciro muri bitanu byashizweho; A, B, C, D na E.
Umuyobozi w’ishami rya porogaramu zo kurengera abatishoboye muri LODA, Gatsinzi Justine, yavuze ko mu byiciro byari bisanzwe, nk’icya mbere n’icya kabiri hari ababibonaga nk’imbehe y’ubufasha bwa leta, ariko ubu ngo no kurihirwa muri kaminuza ntibizongera kugendera ku cyiciro cy’ubudehe.
Ati “Muri wa mukoro ngiro twaje gusuzuma rero twasanze ibi byiciro babisobanukiwe, basobanukiwe ibibaranga, basobanukiwe ko amakuru ariyo ashyira umuntu mu cyiciro bakanabyiyemereza ku rwego rw’umudugudu.”
Gatsinzi yakomeje avuga ko bishimiye uburyo abaturage bunganirana mu kumenya icyiciro gikwiriye umuturage runaka, bitewe n’ibyo atunze n’imibereho ye.
Abaturage ntibavuga rumwe ku cyiciro B
Ibyiciro by’ubudehe uko ari bitanu byose byasobanuriwe abaturage n’ukwiriye kubijyamo uko aba ameze, icyiciro cya B abaturage ntibakivuzeho rumwe bitewe n’intera iri hagati y’abakirimo.
Iki cyiciro kibarizwamo abaturage binjiza guhera ku bihumbi 65 kugeza ku muntu winjiza ibihumbi 600 Frw cyangwa ku muturage utunze hegitari imwe kugeza kuri hegitari icumi z’ubutaka.
Mutesi Valentine ufite imyaka 35 utuye mu Mudugudu wa Gahonogo Akagari ka Nyagasenyi mu Murenge wa Kigabiro, yavuze ko iki cyiciro harimo abantu bazakigiriramo ingorane.
Ati “Niba barafashe umuntu uhembwa ibihumbi 65 bakamugereranya n’uwuhembwa ibihumbi 600 Frw, ni ukuvuga ngo abantu bahembwa ayo mafaranga ibyo bakenera ntibyangana, bakosoye iki cyiciro byaba byiza rwose, naho ubundi uburyo bashyizeho bwo gutoranya umuturage uzajya muri buri cyiciro bwo ni bwiza cyane.”
Gatsinzi yavuze ko abantu bakirimo bari mu ntera imwe, ariko ngo si ngombwa ko baringanira.
Ati “Hari ikintu rusange bahuriyeho, si ngombwa ko bangana bose, babona iby’ibanze mu buzima.”
Umuyobozi w’Umudugudu wa Gahonogo, Nsabimana John, yavuze ko yiteguye ko muri ibi byiciro bishya nta marangamutima azazamo nko mu byiciro bya mbere.
Yavuze ko aho bitandukaniye n’ibyiciro by’ubudehe bya mbere, rimwe umuntu wasangaga bamushyize mu cyiciro adakwiriye kubera amarangamutima y’umuntu wabikoze, ariko ubu ngo bizakorerwa mu nteko hari abaturage bazi buri umwe.
Umunyamabanga Nshingwabikorwa wa Transparency International Rwanda, Mupinganyi Appolinaire yavuze ko akurikije ibitekerezo bakuye mu baturage umwaka ushize, ngo ibiri kugenderwaho muri uyu mwaka nibyo abaturage bifuza.
Aya mahugurwa yahabwaga abakozi b’uturere yatangirwaga mu turere tune turimo Rwamagana, Karongi, Musanze na Huye. Biteganyijwe ko ibi byiciro by’ubudehe bizashyirwa mu bikorwa guhera muri 2021.


c: text/html

text:
Mbere yo gukizwa, Joy yanywaga itabi kuburyo ku munsi yamaraga amapaki abiri, ibi yabikoranaga n’incuti ze nyuma y’akazi akumva ko aribyo binezeza umutima we ariko yaje gukizwa yakira Yesu nk’umwami n’umukiza w’ubugingo bwe.
Igihe cyarageze Joy amenya Yesu, mu gihe cy’amezi atatu amaze kumenya Yesu yakomeje kunywa itabi akajya yumva kurireka byaramunaniye.
kubw’ubuntu bw’Imana igitangaza cyarabaye umugoroba umwe ubwo yari avuye ku kazi yicaye arimo kuruhuka yatangiye gusoma igitabo cy’iyobokamana agera ahavuga ku kunywa inzoga n’itabi amaze kugisoma umwuka wera amuvugisha mu ijwi riranguruye agira ati “senga kugirango umwuka wo kunywa itabi ukurweho”
uwo mwanya nubashye Imana ntangira gusengana imbaraga nyinshi nuko mfata ipaki y’itabi nari naguze irimo uduti 20 ndayifungura nuko mpamagara umuhungu wanjye turarifungura ryose hanyuma turijugunya hasi riva muri etage yo hejuru rigwa hasi duhita tumanuka turarikandagira ndetse turariribata tugira duti: dukandagiye Satani munsi y’ibirenge byacu.
Uko dukomeza gukora icyo gikorwa dutangira kumva imbaraga z’umwuka wera ziri hafi yacu. Umuhungu wanjye arasakuza ati Mama! Imana iri hano? Nagiye kumva numva ikintu kimvuyemo mbasha kumva hari igihindutse mu buzima bwanjye, mu by’ukuri ni umwuka wo kunywa itabi wari ugiye kubera imbaraga z’Imana. Ni Imana ikomeye kandi imbaraga zayo zirahambaye.
Ku munsi wakurikiyeho, nari mfite akamenyero ko kuzinduka njya kugura itabi kuri boutique twari twegeranye nahaguraga amapaki abiri nkarara yose nyamaze. umukoresha wanjye nawe yakundaga itabi bitavugwa kuburyo iyo itabi rye ryashiraga yazaga kufata kuryanjye.
Igitangaje nyuma yo kwakira imbaraga z’umwuka wera, nahise numva ubushake bw’itabi bunshizemo nuko ntangira kujya ku kazi nta tabi nitwaje, kandi noneho igitangaje ntabwo narikeneraga kuko nari maze kubohoka.
Mu by’ukuri, iyo nabaga ngeze mu biro umukoresha (boss) wanjye yazaga kumbwira ngo muhe ku itabi, yaje gutangara ubwo namubwiraga ko ntaryo mfite byaramutangaje yibaza icyo mubwiye kiramuyobera kuko ntiyumvaga ko nabura itabi.
Muri uwo mwanya umukoresha wanjye yaratangaye arambaza ati: “uvuze ngo Yesu yarakubohoye? Ibyo ni ubusazi bukabije, ahubwo ukwiye kubohoka iyo myuka ikubuza kunywa itabi ikakuvamo”
Imana kuko itajya irekura uwo yahamagaye yakomeje kunyongerera imbaraga sinacogora ngo nsubire ku itabi.
Mu gusoza ubuhamya bwe Joy arashima Imana ko yamukuye mu bubata bwa Satani aho yari yarahindutse umucakara w’itabi, aboneraho gushishikariza abandi bantu babaswe n’itabi ko bakwiye kureka kugendera mu nzira z’umwijima ahubwo bakakira Yesu nk’umwami n’umukiza w’ubugingo bwabo maze akabaha amahoro asesuye.
Source: www.truthsaves.org

robotstxt: allowed

filter: keep


text:
>> Amasengesho
INYIGISHO YA PAPA BENEDIGITO WA 16 YATANZE KU ITARIKI YA 14/11/2007 KURI MUTAGATIFU JÉRÔME
Bavandimwe nkunda cyane,
Mutagatifu Jérôme yaranzwe no kwiga Bibiliya ndetse umwe mu bambanjirije, Papa Benedigito wa 15 yamufashe nk’umwarimu waminuje mu gusobanura Ibyanditswe Bitagatifu. Jérôme agaragaza ibyishimo n’akamaro mu gusobanura kenshi ibiri muri Bibiliya: « N’ubwo ukiri hano ku isi, ntiwumva wituriye mu ngoma y’ijuru igihe wihatira gusoma ibiri muri Bibiliya, igihe ubizirikana, igihe nta kindi kindi ushakisha »? ( Ep 53,10 ). Mu by’ukuri kuganira n’Imana wifashishije Ijambo ryayo ni bumwe mu buryo bwo kubana n’ijuru. Ni ukuvuga ko Imana turi kumwe. Kumenya ibiri muri Bibiliya, cyane cyane isezerano rishya ni ikintu cya ngombwa mu bemera; kuko « kutamenya Ibyanditwe bitagatifu ari ukutamenya Kristu». Iyi nteruro yamamaye tuyikesha Jérôme, ndetse n’inama Nkuru ya Kiliziya yabereye i Vatikani ubugira kabiri aho itubwira ku Ijambo ry’Imana yasubiyemo iyo nteruro. Jérôme wari waratwawe n’Ijambo ry’Imana yaribazaga ati: « Washobora kubaho ute udafite icyo uzi kuri Bibiliya, yo wigiraho kumenya Kristu We buzima bw’Abemera»( Ep 30,7 ). Bibiliya yo «gikoresho Imana yifashisha kugira ngo ivugane n’abemera» ( Ep 133,13 ) idutera umwete kandi ikatubera isoko y’ubuzima bwa gikiristu mu bihe binyuranye no kuri buri muntu. Gusoma Ibyanditswe bisobanura kuganira n’Imana: Kuvuga no kuzirikana Ibyanditswe Bitagatifu bituma umuntu aba umunyabwenge n’intajegajega. Mu by’ukuri kwinjira cyane mu Ijambo ry’Imana bisaba umwitozo uhoraho. Jérôme yagiriye inama Padiri Neposiyani agira ati: « Soma kenshi cyane Ibyanditswe Bitagatifu; Igitabo gitagatifu gihoze mu biganza byawe byaba ari akarusho. Ni byo wigiramo ibyo ugomba kwigisha» ( Ep 57, 7 ). Yagiriye inama umuromanikazi Leta ku burere agomba guha umukobwa we : « Ujye umenya neza buri munsi ko hari ahantu yize mu Byanditse Bitagatifu… Amaze kuvuga isengesho ajye akurikizaho gusoma, yamara gusoma agakurikizaho isengesho,… Nakunde Ibyanditswe Bitagatifu aho kwirukira amasaro n’imyenda ya hariri» (Ep 107,9.12 ). Kuzirikana no kwiga Ibyanditswe bituma umutima uguma mu gitereko. Gusenga cyane tubikuye ku mutima no kwemera kuyoborwa na Roho mutagatifu bituma tubasha gusobanukirwa na Bibiliya: « Mugusobanura Ibyanditswe Bitagatifu dukenera buri gihe kuyoborwa na Roho Mutagatifu»( In Mich 1, 1,10,15 ).
Gukunda byahebuje Ibyanditswe Bitagatifu byaranze ubuzima bwa Mutagatifu Jérôme; urwo rukundo yaharaniye no kurubyutsa mu bakiristu. Yigeze kubwira uwo yayoboraga kuri Roho: « Kunda Ibyanditswe Bitagatifu nawe ubuhanga buzagukunda, bikunde n’umutima urangwa n’urugwiro nabyo bizakurinda; byubahirize maze uzabone ukuntu biguhobera; bizakubera nk’inigi zawe ndetse n’amaherena y’ugutwi ( Ep 130,20 )
Arongera ati: “ kunda kwiga Ibyanditswe Bitagatifu bizagufasha kuzirana n’ibibi bituruka ku mubiri ( Ep 125,11 ).
Kuri Jérôme uburyo budufasha gusobanukirwa n’Ibyanditswe Bitagatifu ni ukugendera ku nyigisho z’abayobozi ba Kiliziya. Ntabwo dushobora gusoma Bibiliya twenyine. Hari ibyo tudashobora kwisobanurira kuburyo dushobora kuyoba. Bibiliya yanditswe n’umuryango w’Imana kandi yandikirwa umuryango w’Imana, ubibwirijwe na Roho Mutagatifu. Ni muri uwo mushyikirano hamwe n’umuryango w’Imana dushobora kwinjira m’ ukuri Imana ishaka kutubwira.
Kuri Jérôme, gusobanura by’ukuri Bibiliya bigomba kugendana buri gihe n’ukwemera kwa Kiliziya gatolika. Iki gitabo rero ni ijwi ry’umuryango w’Imana uri mu rugendo kandi ni mu kwemera gusa k’uwo muryango tugize dusobanukirwa n’Ibyanditswe Bitagatifu. Yashishikarizaga ashimitse agira ati: « Komeza wizike cyane ku nyigisho z’uruhererekane wigishijwe kugira ngo ubashe gutanga inama ukurikije inyigisho nyakuri kandi wamaganire kure abanyuranya nazo»( Ep 52,7 ). By’umwihariko Kristu yashinze Kiliziya ye kuri Petero, «buri mukiristu agomba kugirana ubumwe n’icyicaro cya Petero. Nzi ko Kiliziya yubatswe kuri urwo rutare» Ep 15,2 ). Jérôme yareruye aravuga ati: « Ndi kumwe na buri wese wunze ubumwe n’icyicaro cya Petero» ( Ep 16 ).
Jérôme ntiyirengagije kandi uruhande rw’imigenzo myiza ( éthique ). Yibutsa kenshi guhuza ubuzima n’Ijambo ry’Imana. Kuyoborwa kenshi n’Ijambo ry’Imana ni byo bituma turushaho kuryumva. Uko guhuza Ijambo ry’Imana n’ubuzima bwacu ni ikintu cy’ingenzi kuri buri mukiristu, by’umwihariko ku mwigisha kugira ngo ibikorwa bye bitanyuranya n’ibyo avuga, bigatuma abura uko yifata.Ni yo mpamvu agira inama Padiri Neposiyani ati:« Ibikorwa byawe ntibikanyomoze amagambo yawe kugira ngo igihe wigisha mu kiliziya ntihagire n’umwe ubyibazaho mu mutima we. Kuki udakora gutyo? Rwose birashekeje kubona umwarimu wigisha gusiba mu gihe we inda ye yayujuje. Erega n’umujura ashobora kurwanya mu bandi ubugugu; ariko rero mu musaseridoti wa Kristu umutima n’amagambo biragendana» ( 52,7 ). Mu yindi baruwa Jérôme yaragize ati: «N’ubwo umuntu yatanga inyigisho y’agatangaza, iyo umutima we umucira urubanza yumva akozwe n’isoni» ( Ep127, 4 ). Kuri iyi ngingo nanone abona ko Ivanjili igomba kugaragarira mu myitwarire y’urukundo nyarwo, kuko ishusho ya Kristu iba iri muri buri kiremwa muntu. Urugero igihe yabwiraga Padiri Pawulini wari ugiye kuba umwepisikopi, yamugiriye inama agira ati: « Ingoro nyayo ya Kristu ni umutima w’umukiristu. Taka iyo ngoro, yigire nziza, ba ariho ushyira amaturo yawe hanyuma wakire Kristu. Waba ufite ntego ki mukwambika amabuye y’agaciro, mu gihe Kristu yicirwa n’inzara mu mukene» ( Ep 58,7 ). Jérôme arongera ati: « Ni ngombwa kwambika Kristu mu bakene, kumusura mu barwayi, kumugaburira mu bashonji, kumucumbikira mu batagira aho bikinga» ( Ep130,14 ). Urukundo rwa Kristu rushyigikiwe no kwiga no kuzirikana rutuma dutsinda ingorane. Dukunde Yezu Kristu, duharanire kunga ubumwe na we; icyo gihe n’icyari kidukomereye kizatworohera.
Jérôme yadusigiye inyigisho nziza cyane ku kwigomwa k’umukiristu. Aributsa ko kugira ngo umuntu agere ku butungane bisaba ugushishoza guhoraho, kwibabaza kuburyo bunyuranye, mu bwiyoroshye no mu bwitonzi, umurimo w’ubwenge cyangwa gushishikarira umurimo w’amaboko kugira ngo yirinde ubunebwe ariko cyane cyane akubaha Imana. Ntagishimisha Imana kurusha kubaha ariwo mugenzo umwe rukumbi w’ikirenga. Kujya mu ngendo nyobokamana nabyo biri mubifasha kwigomwa. Jérôme yashishikarije ingendo nyobokamana ku butaka butagatifu, aho bakirwaga kandi bagacumbikirwa mu mazu yubatse hafi y’ikigo cy’abamonaki; umugore wo mu muryango ukomeye witwaga Pawola Jérôme akaba yari amubereye umuyobozi wa roho yagize uruhare rugaragara mu gutera inkunga izo ngendo.
Ntawakwibagirwa uruhare Jérôme yagize mu nyigisho za gikiristu nk’umwarimu. Yihatiye kwigisha umutima ugomba guhinduka ingoro ya Nyagasani, ari ryo buye ry’agaciro gakomeye mu maso y’Imana. Yatanze inama zo kuwurinda ikibi n’icyatuma ucumura.
Yatanze inama zo kugendera kure ubucuti bukurura ubuhabara. Ashishikariza ababyeyi gushakira abana babo ahantu hatunganye kandi hateye abana ibyishimo kugira ngo bibashishikarize kwiga no gukora. Ababyeyi nibigishe abana gutsinda ibibazo, babagira inama yo kugirana hagati yabo imyitwarire myiza. Yaje kwifashisha interuro yari yarumvanye Publius Syrus akiri ku ntebe y’ishuri : « Bizakugora gukosora ibyo bintu urimo kugenda ugira akamenyero ntacyo wikanga ». Ababyeyi ni bo bafite umwanya wa mbere, ni bo barimu ba mbere b’ubuzima. Jérôme abyumvikanisha abwira nyina w’umwana atibagiwe na se : « Azakubonemo umwigisha we, ubuto bwe butaragira icyo bumenya bukurangamire butangaye. Haba muri wowe haba ndetse no muri se ntazigere abonamo imyitwarire yamugusha mu cyaha, niba ashobora kubyigana. Mwibuke ko mushobora kumwigisha neza mwifashishije ingero n’ibyo muvuga. Jérôme nk’umwarimu yahaye agaciro uburezi nyabwo kandi bwuzuye kuva umwana akivuka, uruhare rwihariye rw’ababyeyi, uburere nyobokamana n’ubw’imigenzo myiza, kwiga kugira ngo umuntu arusheho kuba umuntu.
Ikindi yagarutseho mu gihe cya kera batahaga agaciro ni iterambere ry’umugore ; yumvaga ko nawe agomba guhabwa uburere bwuzuye, kurerwa kimuntu, uburere bwo mu ishuri, uburere mu by’iyobokamana no kumutoza umwuga uzamubeshaho. Natwe tubona ko muri iki gihe uburere bwa muntu kuburyo bwuzuye ari ubuganisha ku Mana no ku bantu ; ni cyo kintu nyakuri mu iterambere, amahoro, ubwiyunge no kwamaganira kure ihohoterwa. Mu burere imbere y’Imana n’imbere y’abantu ni Ibyanditswe Bitagatifu biduha icyerekezo n’umuntu nyakuri.
Ntitwasoza ibi bisobanuro ku Mukurambere wa Kiliziya tutavuze umuganda yatanze mukubungabunga bimwe mu biranga umuco wa kera w’Abayahudi, Abagereki, n’Abaromani, igihe ubukiristu bwari bumaze kuvuka. Jérôme yahaye agaciro ubugeni n’amarangamutima dukesha amashusho yabonekaga mu bihe bya kera by’Ingoma y’Abagereki n’Abaromani, bituma umuntu yigisha umutima we n’amarangamutima akwiye.
By’umwihariko Ijambo ry’Imana ni ryo ryafashe umwanya wibanze mu buzima bwe no mu butumwa bwe. Ijambo ry’Imana ryereka umuntu inzira y’ubuzima, rikamuhishurira amagambo y’ubutungane.
Tumushimiye tubikuye ku mutima kubera ibyo byose cyane cyane muri iyi si y’iki gihe.
Ngiyo inyigisho ya Papa Benedigito XVI kuri Mutagatifu Jérôme mu nyigisho ye isanzwe atanga buri wa gatatu (Audience générale) yo ku wa 14/11/2007
Yahinduwe mu Kinyarwanda na Padiri Donat NSABIMANA.
Byanditswe : 2015-09-16 19:27:14
Uwabitangaje : Diocese Byumba


text:
KU WA GATANU W’ICYUMWERU CYA 16 GISANZWE, B.
27 NYAKANGA 2012:
AMASOMO:
1º. Yer 3, 14-17
2º. Mt 13, 18-23
IMBUTO YABIBWE MU MAHWA
Uyu munsi YEZU adusobanuriye umugani w’umubibyi. Mu byerekeye kumva nabi Ijambo ry’Imana, abantu bashyirwa mu byiciro bitatu. Kimwe muri byo, ni cyo cyiganjemo benshi cyane. Imitima irimo amahwa, ni yo yiganje. Dufite amizero y’uko Ijambo ry’Imana ritazazimira. Icyo kizere gishingiye kuri rya sezerano YEZU yatugiriye. Yavuze ko Kiliziya ye itazigera izima. Ni yo izakomeza kwigisha Ijambo ry’Imana kugeza igihe isi izashirira. Ibitotezo ihura na byo, si byo biduhangayikishije. Hababaje imitima yuzuye ibintu biyizibiranya maze Inkuru Nziza ntiyicengeremo.
Hari imitima yibereye iruhande rw’inzira. Amazi meza asukura, afite umuyoboro atemberamo. Kuba iruhande rw’uwo muyoboro, ni ko kugira umutima wajahukiye iruhande nyine. Ayo mazi avubuka mu iriba ritagatifuza ry’Ijambo ry’Imana n’Ukarisitiya, ntaho ahurira na we kuko nyine yibereye iruhande rw’inzira, iruhande rwa wa muyoboro utembamo ayo mazi asukura agatagatifuza. Kuba iruhande rw’inzira ni ukuba ahantu haganje Sekibi. Kuva kera iyo Sekibi yarwanyije bikomeye umugambi w’Imana. Yivanye mu ikuzo ryayo. Ihora ihagaze iruhande rw’inzira igashuka abari bashotse ku iriba ry’amazi afutse. Irabayobya ikabarengana mu manga ikabata ku gahinga. Umutima w’umuntu udahamije ibirindiro mu nzira YEZU anyuramo, worohera ibishuko bya Sekibi. Sekibi ihura na we ikamucacura ikamuvanamo icyari cyamubibwemo. Bene abo bantu, ni ba bandi basenga bakigishwa ariko bakagira amacuti abahuheramo ubumara bwa Sebyaha. Abo rero, ntibashobora gusobanura ibijyanye n’ukwemera kwabo. Nyuma yo kumva Ijambo ry’Imana rikiza, bajya gutega amatwi n’izindi nkuru za Sekibi, maze akaba ari zo baha umwanya munini kurusha Ijambo ry’Imana bumvishe kandi risubirwamo igihe cyose kugira ngo ku bwa Roho Mutagatifu ricagagure iminyururu y’umwanzi. Abantu bose b’urubyiruko barezwe gikristu, iyo batabashije gukomeza iyo nzira, biba byaratewe n’uko bahuye na za sekibi zihora iruhande rw’inzira zikabayobya. Bagenzi babo bakuranye ubumara bwa sekibi, barabashuka bakabatesha Umukiro.
Imitima imeze nk’urubuye na yo ntishobora gukomeza inzira y’Umukiro. Abo ni ba bantu bafite ubukristu bwa nyirarureshwa. Ni abanyamarangamutima masa. Ntibifitemo ireme Ijambo ry’Imana rishobora gushingamo imizi. Mu makoraniro ubasangamo. Ni abantu bitabira ibya Kiliziya kandi bitanga cyane. Bishimira kuba aho abandi bari basingiza Imana. Bitabira kumva misa n’ijambo ry’Imana. Ariko umutima wabo uretsemo amarangamutima menshi asumba kure muri bo ireme ry’Ukuri kwa YEZU KRISTU. Ntibashobora gutera intambwe kubera ko amarangamutima yabo ahora aberekeza aho ashatse. Ntibashakashaka umutuzo ngo bazirikane ku mubano wabo na YEZU KRISTU kugira ngo baganire na We imbonankubone. Reka sinakubwira iyo hadutse ibitotezo bijyanye n’ubukristu bwabo: bahita bagwa ako kanya ukabayoberwa. Bene abo bashobora kwemera kwitabira ibibi kubera urukundo rwabo rutayunguruye. Abo biganjemo urubyiruko rucudika n’abarucumuza. Ni rwa rubyiruko rwitabira amahano yose iyo yadutse kuko ruyirohamo rudatekereje. Si urubyiruko rwonyine. Icyo cyiciro ugisangamo abantu b’ingeri zose.
Icyiciro cy’imbuto zaguye mu mahwa, ni cyo kibumbye abantu benshi. Imitima yapfukiranywe n’amahwa, na yo ntishobora kumva neza Ijambo ry’Imana no kuribyaza imbuto nyinshi kandi nziza. Iki gice twese dushobora kucyibonamo. None se ni nde muri twe udahibibikanira iby’isi? Ni nde urengwa n’imijugujugu y’ibishuko by’ubukungu? Ni nde iby’isi bitagira icyo bibwira? Ibyo bishuko by’ubukungu bigendana n’ibindi bishuko byose by’icyubahiro n’amakuzo yo mu isi. Kwiratana ibyo dutunze no gukandagira abandi, na yo ni amahwa ashinze mu mutima wacu atuma tutabeshwaho n’Ijambo ry’Imana. Iki gice kirimo abantu bose bashyira umutima wabo mu gushaka inyungu zo ku isi mu gihe roho zabo zirwara bwaki. Abantu bose kandi begukira ubutegetsi bw’ibihugu bakanyonga amategeko y’Imana, na bo bafite imitima irimo amahwa atabakundira kwakira Ijambo ry’Umukiro. N’abihayimana natwe, ntiturenzwa ayo macumu acanye ya Sekibi: natwe tugerwaho n’ibishuko by’iby’isi; dushobora gukururwa n’ibyubahiro byo kuba ba nyambere; dushobora kwiyumvamo amahwa y’amaraha y’isi n’ibindi n’ibindi. Twese abayoboke ba KRISTU twaba abalayiki twaba abiyeguriyimana, iyo twiyumvamo ishyaka ryo kurwanya mu mutima wacu ibyo byose biwushingamo amahwa bikawuhindura urutete, inzira y’Umukiro tuba dutangiye kuyibona. Iyo dutereye agati mu ryinyo ngo kuko natwe turi abantu, ko tugomba kubaho nk’uko abandi bose babaho, nta mbuto twera. Tubaho nk’umunyu wakayutse. Ijambo ry’Imana twigisha turihindura inkuru nk’izindi. Ibyo byose, tugomba kubitekerezaho mu kuri kugira ngo twibukiranye kandi duterane inkunga mu rugamba duhamagariwe kurwana. Tuzatsinda mu izina rya YEZU. Bikira MARIYA ahora adufatiye iry’i Buryo. Iyo turangaye maze Shitani ikatugushamo umwe, nk’iyo yihaye Imana, icyo gihe harambarara n’abandi benshi.
Umurimo YEZU akora muri Kiliziya ye, ni ugusukura imitima yacu. Ayigarura mu muyoboro anyuzamo amazi ye asukura, atuvana ahantu h’urubuye n’imanga maze akadushora mu rwuri rutoshye, akatugaburira tugasubirana itoto. Aduhandura amahwa yashinzwe mu mitima yacu tukabona guhumeka ituze rimukomokaho. Ijambo rye turyakira mu mutima maze isoko y’Urukundo igafunguka. Icyo gihe dukomeza inzira nziza tumurikiwe n’ubuhamya bw’abatagatifu. Ubwiza bw’umutima wa BIKIRA MARIYA butubera urumuri maze tukagendera mu nzira y’Amahoro.
UMUBYEYI BIKIRA MARIYA ADUHAKIRWE.
YEZU KRISTU NASINGIZWE ITEKA MU MITIMA YACU.
Padiri Cyprien BIZIMANA


text:
Abahinga mu kibaya cya Nyarutovu bishimiye gusubukura ubuhinzi
Yanditswe na Imvaho Nshya
Abahinzi bahinga mu kibaya cya Nyarutovu mu Murenge wa Mugunga mu Karere ka Gakenke, barishimira ko icyo kibaya cyatunganyijwe bakaba bongeye gusubukura ibikorwa by’ubuhinzi mu gihembwe k’ihinga 2021A nyuma yo guhura n’ibiza by’imvura idasanzwe byabaye muri Gicurasi 2020.
Ubuyobozi bw’Akarere buhamya ko bugiye gushakira igisubizo kirambye umugezi wa Nyarutovu wangiza imyaka y’abaturage hakorwa imirwanyasuri ku bufatanye n’abaturage.
Ikibaya cya Nyarutovu gifite ubuso bwa ha 32, cyateweho ibiro 800 by’imbuto y’ibigori yatuburiwe mu Rwanda. Abahinzi bagize Koperative Intwari mu buhinzi ikorera muri iki kibaya bagera kuri 572 bashimira ubuyobozi bwabagejejeho imbuto n’ifumbire ku gihe.
Hakizimana ni umwe mu bahinzi bo mu Murenge wa Mugunga banejejwe no kongera gusubukura ubuhinzi bwabo nyuma y’uko mu mezi yashize ikibaya cya Nyarutovu cyari cyarangiritse. Ahamya ko batangiye igihembwe k’ihinga cya 2021A biteguye bihagije.
Munyampotore Théoneste na we yagize ati: “Kuri uyu munsi twongeye kwishimira ko igihembwe k’ihinga gitangiye hano iwacu nk’abantu bagizweho ingaruka n’ibiza muri Gicurasi. Mu by’ukuri iki kibaya cyararengewe twumva turihebye kuko twabonaga hatazongera guhingwa ariko twarafatanyije nk’abaturage mu bishoboka byose turongera turahinga neza, twahawe ifumbire imeze neza n’imbuto ubu dufite ikizere ko tugiye kuzabona umusaruro uhagije”.
Umuyobozi w’Akarere ka Gakenke wungirije ushinzwe Iterambere ry’Ubukungu Niyonsenga Aimé François, yemeza ko bagiye gushaka uburyo bakumira amazi y’uriya mugezi wangiriza abaturage.
Yasabye abahinzi gushinganisha imyaka yabo kugira ngo nizajya yangirika bage bishyurwa.
Yanabakanguriye kongera umusaruro w’ubuhinzi hakoreshwa inyongeramusaruro, kwitabira gutera imbuto yatuburiwe mu Rwanda no kurwanya isuri.
Niyonsenga yakomeje agira ati: “Ntitugomba guhinga kubera ko imvura yaguye ahubwo dukwiye guhinga kubera ko igihe cyageze imvura ikazasanga hari icyo twakoze”.
Yagaragarije abaturage ko bashobora guhinga bagatera imbuto bakaba bavomerera igihe imvura yazagwira igasanga hari aho ya myaka igeze. Ikindi ni ugucukura imirwanyasuri kugira ngo ige igabanya ubukana bw’amazi igihe imvura yaguye.
Yabibukije no gukomeza kubahiriza amabwiriza yo kwirinda icyorezo cya Koronavirusi.
Muri iki gihembwe k’ihinga cya 2021A mu Karere ka Gakenke biteganyijwe ko ku bigori hazahingwa ha 15.630, ha 231 ku ngano, ha 4.775 z’ibishyimbo ndetse hahingwe n’imyubati kuri ha 122.


text:
Mu gitaramo cyo gutangiza gahunda ya MTN IZIHIRWE cyari cyabereye ku nkengero z’ikiyaga cya Kivu (Public Beach) ho mu karere ka Rubavu, Polisi y'u Rwanda yaboneyeho kwibutsa Abanyarwanda gahunda ya #GerayoAmahoro aho basaba Abanyarwanda kwirinda gutwara ibinyabiziga banyoye cyangwa bari kuri telefoni.
Mu ijambo ryafashe iminota itari micye mu buryo bwo kumvikanisha inshingano za buri wese muri iyi gahunda ya Gerayo Amahoro, Polisi y’u Rwanda ikomeje gushyiramo ingufu, CIP Emmanuel Kayigi Umuvugizi wa Polisi y'u Rwanda mu Ntara y'Uburengerazuba, yatangaga umwanya ku bari bitabiriye igitaramo ufite icyo kuvuga akaza agatanga inama z’uko yumva byakagenze mu buryo bwo kwirinda impanuka.
Ni igitaramo cyitabiriwe ku rwego rwo hejuru
Mu ijambo rye CIP Emmanuel Kayigi yagize ati ”Abanyarwanda turasobanutse kandi twumva vuba, iyi gahunda rero turabasaba kuyumva mu kajya no kuyibwira bagenzi banyu muturanye. Turifuza ko bibaye byiza buri wese yabigira ibye. Nk’uko mwabyivugiye iyo umunyarwanda umwe agize ikibazo twese bitugiraho ingaruka kuko twese turi bamwe ngaho rero nimureke turindane impanuka twirinde kujya mu muhanda twanyoye cyangwa se tutameze neza.
Twirinde kujya kuri telefoni mu gihe dutwaye mbese twifurizanye kugera iyo tugiye
amahoro. Mwese nimuva hano mutashye murahamagarana mubazanye muti ”Ese wageze yo
amahoro” murumva ko bigenda bikagaruka no mu muco wacu nk’Abanyarwanda so,
mureke rero tubigire ibyacu tubigiremo uruhare turinde igihugu cyacu,
twirinda impanuka”.
Polisi y'u Rwanda irahamagarira abantu bose kubahiriza amategeko y'umuhanda
Mu mboni y’umunyamakuru wa
INYARWANDA wari mu gitaramo ukuri ni uko iri jambo #GerayoAmahoro ryasigaye mu
mitwe y’abitabiriye igitaramo cya MTN Izihirwe cyabereye ku mucanga w’ikiyaga cya Kivu
bitewe n'inshuro ryagarutsweho ndetse rikanerekanwa. Byongeye, igihe umuhanzi yajyaga
ku rubyiniro yabaga yitwaje icyapa cya #GerayoAmahoro akagira icyo asaba Abanyarwanda
kuri gahunda yo kwirinda impanuka zo mu muhanda.
#GerayoAmahoro yashimangiwe mu gitaramo cya MTN Izihirwe
Umwanditsi: Kwizera Jean de Dieu-InyaRwanda.com
AMAFOTO: Evode Mugunga-InyaRwanda Art Studio


text:
Abacitse ku icumu rya Genocide yakorewe Abatutsi batishoboye batujwe mu mudugudu wa Nyanza mu kagari ka Rukira umurenge wa Huye akarere ka Huye bafite inzu zishaje cyane barasaba ko inzu zabo zasanwa kuko bamwe bafite impungenge ko zishobora kubagwaho hatagize igikorwa vuba.
Umudugudu wa Nyanza mu kagari ka Rukira umurenge wa Huye utuyemo abatishoboye,mu nzu 62 zubatse muri uyu mudugudu zimwe zatangiye gusenyuka,amabati ya zimwe muri izi nzu yaratobaguritse,izindi ibikuta byazo byatangiye kugwa, abatuye muri uyu mudugudu bavuga ko batewe impungenge n’izi nzu bagasaba ko bafashwa kuzisana .
Umukecuru umwe witwa Mukakabera Theresia yagize ati”Ibitonyanga byaraye biguye mu ijoro ryakeye byankuye umutima ku buryo numvaga butari bucye namwe murabibona iyo urebeye munzu imbere ureba hanze kubera yasadutse urukuta cyakora niyo njyewe napfa ntacyo byaba bitwaye kuko ndashaje ariko ikintera impungenge ni umwana undaza kuko we ni umujyambere.”
Iki kibazo kandi ntagitandukaniyeho n’umukecuru Nyiransanzurwimo Antoniya uba wenyina kumyaka 70 yamavuko mu magambo yumvikanamo intege nke yagize ati”Mu kwezi gushize nari mpagaze aha munzu ngiye kumva numva ngo pooo ubwo ni igikuta cyari kiguye gusa nagize amahirwe kigwa inyuma iyo kigwa imbere sinari kuba ngihumeka none ndasaba ko bansanira rwose nzabone aho nsazira ubuse nzakomeza mbe muri iki kintu cyirirwa gisenyuka koko?”
Umuyobozi w’karere ka Huye Kayiranga Muzuka Eugene avuga ko batangiye igikorwa cyo gusana inzu zifite ibibazo muri aka karere,kugeza ubu bakaba bagiye kwibanda ku nzu zangiritse kuruta izindi.
Akaba aha ariho ahera aha icyizere abaturage batuye muri uyu mudugudu kuko bamwe muribo bafite inzu zimeze nabi cyane aribo bazaherwaho wa Nyanza mu kagali ka Rukira.
Mu karerere ka Huye habarurwa inzu 200 zubakiwe abatishoboye barokotse Genocide zikeneye gusanwa.
Inzu zangiritse cyane nizo zizaherwaho mu kuzisana muri uyu mwaka.
Mu mudugudu wa Nyanza mu kagari ka Rukira habarurwa inzu 62 kugeza ubu inzu 14 nizo zimaze gusanwa.
GATETE Eric Rafiki


text:
Rusizi: Abarokotse jenoside yakorewe abatutsi mu mucyahoze cyitwa mibirizi bavuga ko hari amatariki     batazibagirwa
Bamwe mubarokokeye  Jenoside yakorewe abatutsi mucyahoze ari komine cyimbogo muri segiteri ya mibirizi , ubu ni mu karere ka Rusizi mu murenge wa Gashonga,  bavuga ko batazibagirwa amatariki ya 18, iya More...
Gicumbi – Imiyoborere myiza yatumye amenya kuvuga igifaransa
Mukarunyange Antoinette ubu abasha kuvuga igifaransa Imiyoborere myiza iri mu bintu bifasha abaturage kugera ku iterambere ndetse bamwe rikabafasha kugira ubumenyi, umwe mu bageze mu zabukuru wo mu karere ka Gicumbi More...
Mwendo: Bibutse ku nshuro ya 20 jenoside yakorewe Abatutsi
Abaturage b’umurenge wa Mwendo mu karere ka Ruhango, ku wa Gatandatu, tariki ya 21/06/2014 bifatanyije mu muhango wo kwibuka ku nshuro ya 20 jenoside yakorewe Abatutsi muri uyu murenge maze bashimangira ko More...
Mutendeli: Kwibuka nyako ni ukwibuka wiyubaka mu mutima-Padiri Viateur
Nyuma y’aho abakirisitu yayoboraga ari padiri mukuru wa paruwase Bare iri mu mu renge wa mutendeli, akarere ka Ngoma  bamwiciye abakiristu bagenzi babo imbere, padiri Bizimana Viateur abona ko kwibuka More...
Ruhango: Hashojwe icyunamo hibukwa abajugunywe mu mugezi wa Kiryango ari bazima
Imiryango ifite ababo bajugunywe muri uyu mugezi bahashyira indabo Ubwo hasozwaga icyunamo tariki ya 13/04/2014, mu karere ka Ruhango cyashorejwe ku mugezi wa Kiryango, mu kagari ka Kubutare mu murenge wa Mwendo, More...
Rwanda | Ngororero: Arashima ubuyobozi bwamukuye mu muhanda bukamwigishiriza i Wawa
Umusore witwa Bugirimfura Jean Claude SANGWA utuye mu kagali ka Bweramana mu murenge wa Muhororo ho mu karere ka Ngororero arashimira Leta ko yamukuye mu buzima bwo mu muhanda maze ikamwohereza ku kirwa cya WAWA More...
Huye: Batangiye kwegeranya ubuhamya kuri jenoside
Mu gikorwa cyo kwibuka no gushyingura mu cyubahiro abaguye mu Murenge wa Mukura bazira jenoside cyabaye ku wa 23 Kamena,2012 hamuritswe n’igitabo gikubiyemo ubuhamya na lisiti y’abazize jenoside bari More...
Guhungira i Musha tukaharokokera byatubereye inzira y’Umusaraba-Abarokokeye Musha ya Rwamagana
Uwimana Colletta na bagenzi barokokeye i Musha muri Rwamagana baravuga ko bariho ariko baranyuze mu nzira y’umusaraba bahuriyemo n’ububabare bwinshi, bakaba bakigendana intimba n’agahinda More...
KARONGI: Ubuhamya ntibugomba gutangwa n’abacitse ku icumu gusa – Kayumba Bernard, Umuyobozi w’akarere ka Karongi
Ifoto: Umuyobozi wa Karongi, Kayumba Bernard (imbere) Igihe kirageze ngo abakoze jenoside n’abandi batayigizemo uruhare ariko bayirebesheje amaso nabo batinyuke batange ubuhamya kubyo bakoze cyangwa babonye. More...


text:
Nk’uko tubikesha urubuga conseilslucbodin.com, kanseri y’amabere ni imwe mu ndwara zihangayikisha abagore benshi. Ubushakashatsi bwakozwe bwemeza ko umugore umwe ku bagore icyenda (1/9) aba afite kanseri y’amabere mbere mbere y’ikigero cy’imyaka mirongo cyenda (90) y’amavuko.Guhera mu 1980 kugeza mu mwaka wa 2000 (mu gihe cy’imyaka 20), ubushakashatsi butandukanye bwakozwe bwagaragaje ko Kanseri y’amabere yiyongereye ku gipimo gikabije.
Ubu bushakashatsi bugaragaza ko mu gihugu cy’u Bufaransa, kanseri y’amabere ihitana abantu bagera ku 12.000 buri mwaka.
Hari impamvu nyinshi zitera kanseri y’amabere, dore zimwe muri zo:
1. Igitsina gore ni cyo gikunda kwibasirwa na kanseri y’amabere naho abagabo barwara bayirwara babarirwa ku kigero cya rimwe ku ijana (1%) gusa.
2. Kanseri y’amabere ishobora guturuka ku ruhererekane mu muryango (hérédité)
3. Ubugumba nabwo buri mu mpamvu zatuma umuntu arwara Kanseri y’amabere
4. Gutinda kubyara (nyumay’imyaka 35).
5. Gutinda guca imbyaro (nyuma y’imyaka 55)
6. Kutonsa umwana na byo ni imwe mu mpamvu zatera Kanseri y’amabere
7. Ibiyobyabwenye na byo ni bimwe mu mpamvu zitera Kanseri y’amabere
8. Itabi na ryo ni imwe mu mpamvu zitera Kanseri y’amabere
9. Umubyibuho ukabije
10. Kurya ibiribwa bikungahaye cyane ku binure.
Kwitondera zimwe mu mpamvu twabonye bishobora gufasha abantu kwirinda cyangwa kugabanya ubwiyongere bwa kanseri y’amabere.


text:
Guhiga mu miryango biteza imbere igihugu
Guhiga mu miryango, ni bumwe mu buryo bwafasha igihugu kubasha kugera ku mihigo cyiyemeje. Ibi bikaba byagarutsweho mu muhango wo gusoza ukwezi kwahariwe umuryango mu Karere ka Huye, igikorwa cyahuriranye n’umuganda usoza ukwezi kwa cumi wakorewe ku rwego rw’akarere mu murenge wa Karama ku wa gatandatu tariki ya 29/10/2011.
Bamwe mu baturage batuye mu murenge wa Karama ho mu karere ka Huye bari bitabiriye uwo muhango batangaje ko guhiga bifite akamaro kanini. Bavuga ko iyo umuryango uhize ubuzima buhinduka ndetse ngo n’ubukungu bukiyongera. Ikindi ngo ni uko usibye kuba umuryango watera imbere, ngo biteza imbere n’igihugu muri rusange.
Christine Niwemugeni, umuyobozi wungirije w’akarere ka Huye ushinzwe imibereho myiza y’abaturage, atangaza ko guhiga mu miryango ari bimwe bishobora gufasha gukemura ibibazo bimwe na bimwe bikigaragara mu miryango by’abatuye akarere ka Huye.
Agira ati “iriya gahunda icya mbere izadufasha ni uko buri muryango aho uri utangira kwiyumva nk’intangiriro y’amajyambere. Bagatangira kumva ko hari urwego bagomba kugera ho, bagomba kuva aho bari bari bakisumbura ho bakajya imbere, bakagaragaza icyo baharanira kugera ho, ntibaheranwe no kumva ko bafite ibibazo ubu, ahubwo bagaharanira gushaka ibisubizoâ€.
Akomeza avuga ko iyo gahunda bayifashe bizera ko izabafasha, ngo bakazaba bazabisuzuma nyuma y’umwaka ngo kugira ngo barebe ko hari icyo imiryango myinshi yicunguye.
Muri uwo muhango kandi hahembwe n’imiryango yitwaye neza. Bakaba bayihaye ibihembo bitandukanye birimo amafaranga.
Ukwezi kwahariwe umuryango kwari kugamije kunoza imibereho y’abagize umuryango nyarwanda. Mu karere ka Huye bakaba baribanze mu gushishikariza umuryango kwitabira gahunda z’iterambere , zirimo ubwisungane mu kwivuza, kubana neza hagati y’abashakanye, gukemura amakimbirane mu miryango.
Bashishikarije kandi umuryango kwitabira gahunda za leta zigamije iterambere, zirimo guhinga igihingwa kimwe, kuboneza urubyaro, no kunoza imiberehomyiza y’abaturage.
Norbert NIYIZURUGERO


text:
Ni indirimbo ya kabiri Ngoga akoze, irimo ubutumwa bugamije guhumuriza abihebye, abamenyesha ko Imana izi ibibazo byabo kandi imigambi ibafitiye ari myiza.
Mu kiganiro na IGIHE, Ngoga yavuze ko inganzo y’iyo ndirimbo yakomotse ku buzima bugoye umwe mu bana biganye mu mashuri yisumbuye yabayemo.
Ati "Twiga mu mashuri yisumbuye i Nyanza, hari umunyeshuri twajyaga tujya gutaha we akumva atava ku ishuri kubera ko iwabo batanabonaga icyo kurya. Birumvikana bari bari mu bihe bitari byiza. We yishimiraga cyane gufungura kw’amashuri atari uko akunze cyane kwiga, ahubwo ari uko akunze ko azabona byibuze icyo kurya.”
Ngoga yavuze ko yakundaga kuganira kenshi n’uwo mugenzi we, akamwihanganisha akoresheje amagambo yo muri Bibiliya.
Ati “Inshuro nyinshi najyaga mubwira ijambo riboneka muri Yeremiya 29:11 rivuga ngo erega Imana irakuzi, ibyo yibwira kukugirira ni ibyiza, si ibibi.”
Icyashimishije Ngoga kugeza ubwo yiyemeje guhimba indirimbo, ngo ni uburyo uwo mugenzi we biganye ubuzima bwe bwaje guhinduka bukaba bwiza, ku buryo na we abitangira ubuhamya.
Muri iyo ndirimbo, Ngoga agaragaza ubuzima bw’umuntu wahoze ababaye ariko akaza gusubizwa umubabaro ugashira, agahera ko ahumuriza abafite ibibazo kuri ubu, abasaba gushikama bagasenga kuko igihe kizagera bagasubizwa.
Iyo ndirimbo ye mu buryo bw’amajwi yakorewe muri Studio ya River City iherereye muri Leta ya Michigan, inonosorwa na Boris, naho amashusho akorwa na Fayzo.
Ngoga Emile yari aherutse gushyira hanze indirimbo ya mbere yise ’Ndemeye’ igamije gukebura ababaswe n’ingeso mbi.
Reba indirimbo ’Wirira’


text:
Nyanza: Ibyahungabanyije umutekano byagaragaye inshuro 13 muri Werurwe 2013
Inama y’umutekano yaguye yabaye tariki 25/03/2013 mu cyumba cy’inama cy’akarere ka Nyanza yashyize ahagaragara icyegeranyo cyerekana ko ibyahungabanyije umutekano byagaragaye inshuro 13 mu mirenge itandukanye igize ako karere muri Werurwe umwaka wa 2013.
Umuyobozi w’akarere ka Nyanza Murenzi Abdallah akaba ari nawe wari umuyobozi w’iyo nama avuga ko muri ibyo byahungabanyije umutekano bigera kuri 13 muri byo bitatu byakozwe bigambiriwe ndetse bihitana n’ubuzima bw’abantu.
Nk’uko yakomeje abisobanura harimo urupfu rw’umugore wo mu murenge wa Kigoma wishwe n’umugabo we, umwana w’umukobwa wafashwe ku ngufu n’umurundi wari waje gupagasa mu murenge wa Ntyazo ndetse n’umugore wo mu murenge wa Mukingo basanze yanizwe akarambikwa ku mbuga y’urugo rwe.
Uwo mugore ibikorwa by’iperereza biracyakomeje gukorwa kuri urwo rupfu rwe ndetse na bamwe mu bakekwa bari mu maboko ya polisi y’igihugu ikorera mu karere ka Nyanza
Ibyo byose byabereye muri yo mirenge yo mu karere ka Nyanza mu kwezi kwa Werurwe umwaka wa 2013.
Ingamba zafatiwe muri iyo nama y’umutekano harimo gukomeza kurwanya ikoreshwa ry’ibiyobyabwenge mu baturage kuko byagaragaye ko abenshi bijandika muri byo baba babifashe kugira ngo bibatinyure gukora ibyo bikorwa by’ubugizi bwa nabi.
Amakimbirane yo miryango nayo yavuzweho kuba ari ku isonga mu bitera impfu z’abantu bityo hasabwa ko abayafitanye bakorerwa urutonde bakagirwa inama zo gukemura ibibazo mu nzira zidahungabanya umutekano.
Â


text:
Rwanda | Ngororero: Akarere gahangayikishijwe n’ikibazo cy’imyenda idafitiwe impapuro mpamo
Nkuko byemezwa n’umunyamabanga nshingwabikorwa w’akarere ka Ngororero bwana Niramire Nkusi, akarere gahangayikishijwe n’ikibazo cy’imyenda abantu bakishyuza ndetse n’iyo abandi barimo akarere ariko ikaba idafitiwe impapuro zibihamya.
Niramire avuga ko akarere gafite ubushake bwo kwishyura abo kaba kabereyemo imyenda ndetse no kwishyuza abagomba kwishyura amafaranga yako bafite, ariko bagahura n’inzitizi zo kutabona ibimenyetso bifatika.
Urugero rutangwa ni nk’abahoze ari abakozi b’uturere n’amakomini bya kera ubu byahurijwe hamwe bikaba akarere ka Ngororero, bishyuza akarere amafaranga agera kuri miriyoni 86, ariko kubera ko impapuro zimwe zaburiwe irengero cyane cyane mugihe cy’intamabara bakaba batabona ibyangombwa bifatika.
Urundi rugero ni amakosa yagiye akorwa n’ubuyobozi bwabanjirije uburiho ubu, nk’aho bagurije abahinzi b’ingano amafaranga ibihumbi 800, ubu bakaba batarayishyura kandi hakaba ari nta mpapuro zigaragaza amasezerano bagiranye zakozwe, bityo ubuyobozi buriho bukabura uko bugaruza uwo mutungo.
Komisiyo ishinzwe ingengo y’imari n’ubukungu mu nteko ishinga amategeko y’u Rwanda ikaba yaragiriye akarere inama yo gufata icyemezo binyuze mu nama njyanama y’akarere, byaba ngombwa amadosiye amwe agahagarikwa.
Gusa aha hakaba hari ikibazo ko abarimo imyenda akarere aribo bazabyungukira mo ntibishyuzwe, ariko abakishyuza bo bakaba bashobora gukomeza kurega munkiko, dore ko igihe bavuga ko batishyuwe koko bari abakozi ba leta.


text:
Itangazo rigenewe abanyamakuru: Abagize amahuriro AGPF-Rwanda na RPRPD bazatanga ibiganiro hirya no hino mu gihugu
Kuri uyu wa 22 kugeza kuwa 23 Gashyantare 2019, Abagize Inteko Ishinga Amategeko barimo abari mu Ihuriro ry’Abagize Inteko Ishinga Amategeko Rikumira Jenoside Ihakana n’Ipfobya rya Jenoside yakorewe Abatutsi (AGPF-Rwanda) n’abo mu Ihuriro ry’Abagize Inteko Ishinga Amategeko baharanira Imibereho y’Abaturage n’Iterambere (RPRPD) bazaba bari mu Mirenge imwe n’imwe mu Turere twose tw’Igihugu aho bazatanga ibiganiro mu Mashuri yisumbuye, mu bayobozi batandukanye hamwe no mu bafatanyabikorwa kandi bakazifatanya n’abaturage mu gikorwa cy’umuganda usoza ukwezi kwa Gashyantare 2019.
Itangazo rigenewe abanyamakuru ku ngendo Abadepite bazakorera mu turere dutandukanye tw'Igihugu
Kuva ku wa 09 Mutarama kugeza ku wa 16 Gashyantare 2018, Abagize Inteko Ishinga Amategeko, Umutwe w’Abadepite bazakora igikorwa cyo gusura gahunda zinyuranye zigamije iterambere mu tugari twose tugize igihugu bikorerwa abaturage ngo bibafashe kwiteza imbere. Iki gikorwa kikaba kigamije guhurira hamwe n’abayobozi babifite mu nshingano ndetse n’abaturage harebwa uko izo gahunda zishyirwa mu bikorwa n’ibikwiye gukosorwa kugira ngo zigere ku musaruro zitegerejweho.


text:
Isomo ryo mu Ibaruwa ya kabiri ya Mutagatifu Yohani Intumwa 1a.4-9
Mubyeyi watoranyijwe hamwe n’abana bawe, ndabandikiye jyewe Umukuru wanyu. Nishimiye cyane kuba narabonanye na bamwe mu bana bawe, ngasanga bagendera mu kuri nk’uko Imana Data yabidutegetse. Dore rero Mubyeyi icyo ngusabye; si itegeko rishya nkwandikiye, ahubwo ni ugusubira muri rya rindi dusanganywe kuva mu ntangiriro: tujye dukundana. Dore urukundo icyo ari cyo: ni uko twakurikiza amategeko yayo. Ngiryo itegeko mwigishijwe kuva mu ntangiriro, kugira ngo mukurikire iyo nzira. Koko rero hari abashukanyi benshi badutse ku isi, bakaba badahamya mu by’ukuri ko Yezu Kristu yigize umuntu. Uvuga atyo ni umushukanyi, akaba arwanya Kristu. Muririnde rero kugira ngo mudapfusha ubusa imbuto z’ibikorwa byanyu, ahubwo ngo muzahabwe igihembo cyuzuye. Umuntu wese udakomera ku nyigisho za Kristu, ahubwo akazirengaho, ntaba afite Imana; naho ukomera ku nyigisho ze, ni we uba afite Imana Data na Mwana.


text:
Muri iyi nyigisho y’uyu munsi turareba imikorere y’abakozi ba satani bihishe mu matorero, iyo tuvuze imikorere y’abakozi ba satani: Ni intumwa za satani ziri mu byiciro bitandukanye kandi biri mu matorero.
Murabizi ko satani ntaho ahezwa keretse ahantu hari ubuntu bw’Imana bwinshi n’imbaraga z’isumba byose, niho honyine abasha gutinya ariko muri korari, mu gipasitoro, mu banyamasengesho n’ahandi hatandukanye satani ntabwo ahatinya. Nabaha urugero niba satani ataratinye Yesu arangije amasengesho y’iminsi mirongo ine ntabwo yatinya abantu b’iki gihe basengana intege nke nyinshi.
satani agerageza gutuma abakozi be mu mirimo itandukanye kugirango basenye umurimo Yesu akora mu mitima y’abantu. Muri iyi nyigisho turi burebemo imwe mu mikorere y’abakozi ba satani bihishe mu matorero. Nugira iyo ubona uzamenye ko aho hantu hari abakozi ba satani, bihishe bakora mu buryo bw’ibanga kugirango basenye ubwami bw’Imana cyangwa se umurimo Yesu yatangije mu isi.
Iyo tuvuze ngo abakozi ba satani ni ubwami burwana n’ubwami bw’Imana. Twemera imbaraga z’Imana n’impano z’Imana, satani nawe atuma abakozi be akabatuma gukora imirimo itandukanye kandi mu nzu y’Imana mu rusengero, navuze ko ntaho atinya ntanaho ahezwa ahantu hose arahagera muribuka inkuru ivugwa kuri Yobu, ahantu havuga ngo abana b’Imana bari bateranye n’abasatani nabo baterana nabo.
Ibyo bishatse kuvuga ko nk’iyo duteranye nk’abana b’Imana satani nawe araza agaterana, ntekereza ko bariya bana b’Imana bavugwaga bari abamarayika. satani nawe yari hafi aho hanyuma Imana ibaza satani ngo uvuye he? aravuga ngo niriwe nzerera mu isi, Imana imubaza niba yabonye umukiranutsi wayo Yobu. Iriya ni inkuru y’ukuri yabayeho n’ibyo ndimo ndakubwira ntabwo ari amagambo gusa asanzwe nagirango nkubwire ko bibaho hari abakozi ba satani bihisha mu matorero atandukanye ya gikirisitu kandi abo bakozi ba satani ntacyo batinya ahubwo ahantu hose barahagera.
Dore imwe mu mikorere y’abakozi ba satani kugirango umenye ahantu bari mu matsinda atandukanye y’abantu bakorera mu nzu y’Imana.
1.Abo bantu barangwa n’urukundo ruke
Ikintu kituranga ko turi abana b’Imana ni urukundo. Yesu yaravuze ngo nimukundana nibwo bazamenya ko muri abagishwa bange kandi ikintu Yesu yadutoje nk’umurage ni urukundo , nubona mu rusengero rwa gikristo cyangwa muri korali cyangwa se mu badiyakoni cyangwa se mu gipasteri ukabona ahantu nta rukundo rwa kivandimwe ruhari uzamenye ko hari imikorere ya satani. Urukundo rwa benshi ruzakonja abantu bazaba bikunda badakunda ababo n’icyo kiranga imperuka cyangwa imikorere y’abakozi ba satani.
Iyo mu itsinda ry’abantu hamaze kugeramo umukozi wa satani urukundo rurabura, aba bantu barikunda bakizirikana, ntibabe bagikunda bagenzi babo. Niba Yesu yaravuze ko dukwiye gukundana nibyo bizagaragara ko turi abagishwa kandi Imana ikaba yaradukunze kugeza ubwo itanga umwana wayo natwe ikadusaba gukunda bagenzi bacu nk’uko twikunda. None urukundo ruragenda rubura mu bana b’Imana uzamenye ko aho hantu hari imbaraga z’umwijima zishaka kuvuguruza icy’Imana yavuze.
2.Ubusambanyi nabwo buri mu biranga ahari abakozi ba satani
Abo basatanisite, abo bakozi ba satani, aho bageze bagerageza guteza ubusambanyi mu bana b’Imana. Pawulo yaravuze ngo sinafata ingingo zange ngo nzivange n’iza maraya kuko muba mubaye umubiri umwe. Nubona ubusambanyi mu bana b’Imana, mu baririmbyi, mu bakozi b’Imana batandukanye ukabona ubusambanyi bukomeza kwiyongera mumenye ko hari abakozi ba satani yatumye guteza uwo mwuka w’ubusambanyi kugirango abantu batandukane n’Imana burundu, babe kure y’Imana bakore ibyangwa n’amaso y’Imana.
3. Gucikamo ibice no gucirana imanza mu bantu
Ahantu hari abakozi ba satani habaho ugucikamo ibice, abantu bakabaho bacirana imanza ntawumvikana, n’undi bagahora birebaho bacirana imanza , ukabona abantu bagenda bacikamo ibice. Abantu bakabana kuko bahuje ubushobozi, abandi bakabana kuko biganye, abantu bakabana kuko bacuruzanya, abandi bakabana kuko bavuye mu gihugu kimwe, abandi bakabana kuko bafite ibindi bahuriyeho, hakaba hari umuntu udafite uwo babana nawe. Kimwe mu bigaragaza imikorere y’abasatanisite cyangwa se gucamo abantu ibice nuko abantu bagenda bacirana imanza.
Ahantu habuze urukundo , hakaba hari ubusambanyi no gucirana imanza, biba biri hafi no gucikamo ibice. Njya ndeba uburyo amatorero avuka. Mu by’ukuri amatorero menshi avuka mu kwigomeka. Umuntu arabyuka kubera uko gucikamo ibice no gucanirana imanza, umuntu akumva yashinga itorero rye, akabyuka akarishinga. Uko waritangiye niko nawe bazakwigomekaho ,nabo bacikemo ibice nabo bakomeze, noneho bihinduke nk’umwuka ukwirakwira ahantu hatandukanye kubera ko ari imikorere ya satani.
4. Gucika intege bidasanzwe , abantu bakihugiraho
Iyo abo bakozi ba satani bamaze kugera ahantu, habaho gucika intege bidasanzwe mu banyamasengesho cyangwa se mu bantu bashyize hamwe bakorera Imana. Ubwo abantu bakihugiraho abari bahuje umutima bahujwe no gusenga no gukora umurimo w’Imana, intege nke zikaza, hakabaho intege nke zidasanzwe, umuntu wese akajya yihugiraho akabura umwanya.
Bishatse kuvuga iki? Twese iyo dushyize hamwe twese turumuriro dukorera Imana , satani ntiyatubasha ariko iyo ateye buri wese kwihugiraho akaza, akaguteza ibibazo byawe, umwe akarwaza umwana undi agakena undi agahomba akagira ibyago bitandukanye umuntu wese akihugiraho intege nke zikinjira abantu ntibabe bakiri igicaniro, ntibabe bakiri hamwe kugicaniro cy’Uwiteka. satani aba abonye uburyo adufatisha iyi nayo ni imikorere y’abasatanisite. Ikizakumenyesha ko mu itsinda ryanyu ry’abayamasengesho, ry’abaririmbyi ry’abakozi b’Imana, mu rusengero hagezemo uwo muntu habaho gucika intege bidasanzwe umuntu wese akihugiraho akajya yumva afite ibibazo adafite uko yakemura noneho kuba umwe bikanga.
Igihe umwuka wera yamanukaga, bibiliya iravuga ngo bari bateraniye hamwe bari mu mwanya umwe bahuje umutima umwe. Iyo habuze guhuza umutima buri wese akajya ataka ibibazo bidashira, umuntu wese akajya avuga ingorane yahuye nazo , biba ari ikibazo gikomeye, haba hari imikorere y’abasatanisite , nubona aruko bimeze mu itsinda ryanyu ry’abanyasengesho cyangwa muri korari cyangwa se mu murimo w’Imana ,uzamenye ko hari umukozi wa satani aho ngaho.


text:
Riderman na Miss Agasaro Nadia basezeranye imbere y’Imana muri Paruwasi ya Kicukiro ku gicamunsi cyo kuri iki Cyumweru tariki ya 16 Kanama 2015.
Bemeranyije kuzabana gikristu nyuma y’uko ku itariki ya 24 Nyakanga 2015 basezeranye imbere y’amategeko mu Murenge wa Kigarama mu Karere ka Kicukiro ari naho bazatura.
Gusezerana imbere y’Imana byabaye kuri iki Cyumweru muri Paruwasi ya Kicukiro, hari inshuti, abavandimwe bo mu miryango yombi, bamwe mu bakoranye umuziki na Riderman kuva agitangira kugeza ubu. Nyuma , abatumiwe bakiriwe mu busitani buri haruguru y’Akarere ka Kicukiro.
Mukasine Asnah wakundanye na Riderman imyaka umunani bagatandukana mu minsi ntiyatashye ubu bukwe nk’uko yari yarabyiyemeje. Benshi wasangaga bararanganya amaso mu batumirwa gusa nta sura ya Asnah yigeze ihagaragara nubwo yari yavuze ko yumva adakwiye kuzasiba ubu bukwe.
Riderman yafatanyije na Urban Boyz kuririmbira Agasaro Nadia indirimbo yitwa ’Till I Die’ aho uyu muraperi yaririmbaga ya magambo y’urukundo agize iyi ndirimbo akinjizamo izina ry’umugore we amuhamiriza ko bazakundana kugeza igihe Isi izashirira.
Hari abandi bahanzi baririmbiye abageni barimo King James, Christopher, Hope Irakoze n’abandi.
Amafoto: Bizimana Jean


text:
Rulindo: Uwayoboraga Akarere ka Rulindo haribyo yifuzaga kuba yaragezeho.
Umuyobozi w’akarere ka Rulindo ucyuye igihe n’abandi bayobozi Bamwe mu baturage batujwe mu midugudu Umuyobozi ucyuye igihe muri rulindo, Kangwagye Justus yishimira byinshi byagezweho muri manda yayoboye, More...
Ngororero: Komite nyobozi icyuye igihe ngo igiye yemye
Mazimpaka Emmanuel yari ashinzwe ubukungu Abagize komite nyobozi icyuye igihe mu karere ka Ngororero bahamya ko basoje manda zabo bemye kuko bazamuye akarere. Mu gihe hari abayoboraga uturere bavuga ko bajyanye More...
Gicumbi – Komite nyobozi icyuye igihe yanenzwe kudashyira hamwe
Abitabiriye umuhango wo guhererekanya ububasha Komite Nyobozi y’Akarere ka Gicumbi mu gikorwa cyo gusoza imirimo yayo, ikazasimburwa n’abazatorwa mu matora arimo gutegurwa yanenzwe kudashyira More...
Huye: Hari imishinga komite icyuye igihe yifuza kuzakomerezwaho n’abazabasimbura
Komite icyuye igihe Nyuma y’uko tariki 28/1 komite nyobozi y’Akarere ka Huye yarekuye ubuyobozi, abari bayigize badutangarije kigalitoday bimwe mu bikorwa bifuza ko abazabasimbura bazakomeza. Eugène More...
Kirehe: Nyanama y’akarere irishimira ibyagezweho muri manda ishoje
Umuyobozi wa njyanama ngo asanga akarere bagasize heza Inama isanzwe ya Njyanama y’akarere irangiza igihembwe cya 2 cy’umwaka 2015/2016 yateranye kuwa14/01/2016 abagize njyanama bishimira ibyo bagezeho More...
Rwanda refutes claims it is fuelling war in Eastern DRC
Rwanda refutes claims it is fuelling war in Eastern DRC Rwanda’s Foreign Minister Louise Mushikiwabo has labelled rumours circulating about the country’s involvement in the eastern DRC as “categorically More...


text:
Alka Mbumba wo muri Repubulika Iharanira Demokarasi ya Congo ukunzwe bikomeye mu ndirimbo 'Fanda nayo', agiye gutaramira mu Rwanda mu gitaramo cya Pasika yatumiwemo na Patient Bizimana. Ni igitaramo kizabera mu mujyi wa Kigali kuri iki Cyumweru tariki 21 Mata 2019.
Mu gitaramo cya Pasika y’uyu mwaka ‘Easter Celebration
Concert 2019, Patient Bizimana azaba ari kumwe na Alka Mbumba watumbagirijwe
izina n’indirimbo ye yise ‘Fanda nayo’ ikunzwe by’ikirenga muri DRC no mu bindi
bihugu byo mu karere u Rwanda ruherereyemo. Alka Mbumba wiyita umusazi wa Yesu agiye
gutaramira mu Rwanda ku nshuro ye ya mbere. Aherutse gushimangira ko
abazitabira igitaramo yatumiwemo na Patient Bizimana bazanezererwa Imana mu
buryo bukomeye.
Alka Mbumba ategerejwe i Kigali mu gitaramo cya Pasika
Iki gitaramo Alka Mbumba yatumwemo kizabera i Gikondo kuri Expo Ground tariki
21/04/2019 kuva saa kumi n’imwe z’umugoroba. Kwinjira muri iki gitaramo ni
5,000Frw mu myanya isanzwe, 10,000Frw mu myanya y’icyubahiro ndetse n’ibihumbi
ijana na mirongo itandatu (160,000Frw) ku bantu 8 bazahabwa ameza (Table). Izi nimero ushobora kuzifashisha ukabona itike ya VVIP (Table); 0733865766 na 0788324010. Muri iki gitaramo Patient
Bizimana azaba ari kumwe na Alka Mbumba, Redemption Voice b’i Burundi, Gaby Kamanzi, Healing Worship Team na Shekinah worship team ya ERC Masoro.
REBA HANO UMUSOGONGERO W'UKO BIZABA BIMEZE MU GITARAMO CYA PASIKA CYATUMIWEMO ALKA MBUMBA
Patient Bizimana yabwiye Inyarwanda.com ko impamvu yatumiye Alka
Mbumba ari uko ari umukozi w'Imana ufite indirimbo zikunzwe cyane muri iki gihe
by'akarusho akaba afite ubuhamya bwiza. Ati: "Uyu mwaka tuzaba turi kumwa
na Alka Mbumba,..impamvu namutumiye ni uko indirimbo ye 'Fanda nayo' muri iyi
season ikunzwe cyane yaba mu matorero n'ahandi irakoreshwa cyane, kandi afite
ubuhamya bwiza ni umukozi w’Imana nizeye ko hari byinshi azadufasha mu
kwizihiza Pasika no kutwegereza intebe y'Imana,..Ni we wa mbere wo muri DRC
ugiye kuririmba muri Easter Celebration concert, ni umugisha kumugira."
Igitaramo Patient Bizimana yatumiyemo Alka Mbumba
KANDA HANO UMENYE BYINSHI KURI EASTER CELEBRATION CONCERT 2019
REBA HANO ALKA MBUMBA YEMEZA KO AGIYE KUZA MU RWANDA
REBA HANO INDIRIMBO NSHYA 'IJAMBO RYA NYUMA' YA PATIENT YINJIZA ABANTU MURI PASIKA


text:
49. Isezerano Rishya ry'Imana
Marayika abwira isugi yitwa Maliya ko agiye kumuha umwana w'umuhungu witwa Yesu kandi kubera ibitangaza yakoraga yari Imana akaba n'umuntu.
yagendaga hejuru y'amazi,yahumuraga impumyi,yazuraga abapfuye yahagije abantu ibihumbi bitanu akoreresheje imigati itanu n'amafi 2.
kandi Yesu yari umwigisha wigitangaza kandi yarafite igitinyiro kubera ko yari umwana w'Imana .Yigisha ko tugomba gukunda bagenzi bacu nkuko twikunda.
kandi ko tugomba gukunda Imana kurusha ibindi harimo n'ubukire.
Yesu yavuzeko ubwami bw'Imana aribwo buruta ubwo kw'isi kandi kuzabayo ari ibyagaciro Kenshi bisaba gucungurwa .
Yesu yigisha ko abamwemera bose bazakizwa ariko hari bamwe batazamwemera,bamwe bazaba nk'ubutaka bwiza bakira agakiza kandi bazakizwa.Abandi bazamera nkinzira mbi aho ijambo ry'Imana ribibwa kandi niritange umusaruro.abo ntibazemera ijambo rya Yesu kandi ntibazigera baboneka mubwami bw'Imana.
Yesu yigishaga ko Imana ikunda abanyabyaha kandi ko izababarira kugirango babe abana bayo.
Yesu yavuzeko yanga icyaha.Kandi ko Adamu na Eva bacumuye bigatuma nababakomokaho bibagiraho ingaruka.niyo mpamvu abantu bose babaye abanya byaha bakajya kure y'Imana.bakaba abanzi b'Imana.
Ariko kubw'Imana yakunze abari mw'isi byatumye itanga umwana wayo w'ikinege Yesu,kugirango umwizera wese atarimbuka ahubwo ahabwe ubugingo buhoraho muri Paladizo.
Kubera ibyaha byanyu byari bikwiye ko dupfa.Imana yagombaga kubarakarira ariko yasutse umujinya wayo kuri Yesu,mugihe Yesu yapfiraga ku musaraba yikoreye ibiro byi byaha byanyu.
Yesu yahisemo gupfa ntacyaha yigeze akora ahinduka igitambo cyukuri kugirango ibyaha byanyu bikurweho kubantu bamwizera bose.Kuberako Yesu yabaye inshungu Imana yababariye icyaha icyari cyo cyose nigikabije.kuberako Yesu yabaye igitambo Imana ishobora kubabarira icyaha icyaricyo cyose nuko cyaba kiri kose.
Ntamuntu wacungurwa kubera ibikorwabye.Ntanicyo wakora kugira ngugire ubusabane n'Imana.Yesu wenyine ashobora guhamagara ibyaha byacu niba wizera kwari umwana kandi ko yapfiriye kumusaraba kubera ibyaha byacu kandi kw'Imana yamuzuye mubapfuye.
Imana izakiza umuntu wese wizera Yesu kandi umwakira nk'umucunguzi.Wabukenye wabukize,umugabo cyangwa umugore ,umusaza cyangwa umusore ariko utamwizera wese azatabwa.
Yesu araduhamagarira kumwizera no kuba tizwa.Uwizera ko Yesu ari umucunguzi,kwari umwana w'Imana, mukemera ko muri abanyabyaha kandi ko mugomba guhanwa n'Imana?Mwizera ko Yesu yapfiriye kumusaraba kubera ibyaha byacu?
niba wizera ibyo Yesu yagukoreye uri Umukirisitu Imana yadukuye mu mwijima,satani itujyana mubwami bwayo bw'umucyo.Imana yahinduye ubuzima bwacu bwakera iduha ubuzima bushya bw'ukuri kandi butunganye.
Niba muri Abakirisitu Imana yababariye ibyaha byanyu kubera ibyo Yesu yakoze.Ubu Imana idufata nk'inshuti za hafi ntabwo tukiri abanzi bayo.
Niba turi inshuti za Yesu n'umugaragu wa Yesu tugomba kubaha inyigisho za Yesu nubwo turi Abakirisitu tugerageza gucumura Ariko Imana ninye mbabazi izaduha imbaraga zo gutsinda ibishuko.kandi Imana ninyakuri,yavuzeko nimwihana ibyaha byanyu izababa barira.Izanabaha imbaraga zo gutsinda ibishuko.
Imana itubwira gusenga kwiga ijambo rye no gushaka abandi ba Kirisitu no kuvuga iby'Imana dukoreye.Ibyo bizatuma tugira n'imibanire ihagije n'Imana .
Inkuru ya bibiliya yo muri:Abaroma 3:21,5:1-11:Yohani 3:16;Mariko 16:16; Abakorosi 1:13-14; 2abatesalosi 5:17-21; 1 Yohani 1:5-10


text:
Nta kintu cyiza nko kugira urugo rwiza. Abantu benshi bakunze kugira amahitamo mabi bitewe n’ibintu byinshi bitandukanye. Hari abatari bake bakurikira ibyo babwiwe n’abahanuzi, hari abifashisha abaranga, hari abakurikira isura, ubutunzi, amashuri, n’ibindi bigaragara ku maso. Hari n’abandi bakurikirana inzira bumvanye abandi mu gihe cyo guhitamo uwo bazabana. Ubu buhamya n’amateka y’umuntu ukunda ni bimwe mu byagutera ishyaka bigatuma ugwiza imbaraga zo kwihangana ariko iyo ushatse ko bigenda nk’uko runaka byagenze akenshi birangira bitagenze neza.
Amateka y’urugo n’urukundo ni umwihariko w’umukunzi n’ukundwa, ntabwo ari rusange. Nta muntu uhari wakubwira uko ubigenza, icyakora yakunganira akakugira inama akagusengera n’ibindi nk’ibyo. Ariko ikindi cyose cyashingirwaho mu guhitamo uwo muzabana kidashingiye ku rukundo nyakuri nta cyizere cyo kuramba kiba gihari. Ibi biba bisa no kwimura ubuzima, umurage, umwimerere w’urugo rumwe ngo urundi abe ari byo rwubakirwaho, kandi ntibishoboka.
Abisirayeli babujijwe kuvana gakondo mu muryango umwe ngo ijye mu wundi kuko imiryango y’Abisiraheri yose izaba ikwiye kugumana akaramata gakondo yayo, (Kubara36:9) None bagumana gakondo zabo akaramata baratandukanye? Oya bivuze ko nabo baba babanye akaramata. Mu yandi magambo, kwimurira gakondo y’umuryango mu wundi, bisA no kuwusenya kuko ntihaba hakiriho kubana akaramata.
Uko iminsi ihita niko hagenda hagaragara gusenyuka kw’ingo gukabije. Uwashaka kugabanya iki kibazo mu miryango, yaba hafi y’abashakanye ariko umusaruro yabona si mwinshi nko kuba yakwegera abatarashaka kuko inzira umuntu yanyuzemo ahitamo uwo bazabana ziri mu bigaruka cyane mu gutana. Umushinga w’umuryango (Urugo) watangijwe n’Imana ubwayo mu ngobyi ya Edeni, inshingano umugabo yahawe n’umugore nta hantu zigeze zihinduka. (Itangiriro: 2 : gukomeza)
Uko ibinyejana byakurikiranye kugeza ubu, usanga umwimerere waragiye uhinduka aho abantu basigaye bashingira ku bindi bintu byitwikira ishusho y’urukundo. Igihamya ko atari urukundo koko, ni uko iyo bitagihari, rwa rukundo ruhita rubura. Nubwo abenshi mub’iki gihe batagikunda kumva ukuri, ariko ikintu wakorera umuntu wayobye ukaba umufashije mu buryo burambye, ni ukumwereka aho yayobeye agasubira mu nzira nzima. Imana yagennye ko urugo rwubakirwa ku rukundo rwuzuye ntakizabisimbura na rimwe.
Urukundo abifuza kurushingana bakwiye gukundana rurasa n’urwo Yesu yakunze itorero, nk’uko biri muri ya mirongo twatanze haruguru.
Dore interuro eshatu zo kwitondera mu gihe cyo guhitamo uwo muzabana:
1. NDAGUKUNDA KUKO
Uru rukundo rushingira ku mpamvu ntabwo rwafasha urugo kuramba. Niba uwo mukundana akubwira ngo aragukunda kuko (Uri inzobe, umugenera amafaranga y’ishuri, uririmba neza, umusoma ku itama, wambara uku n’uku, wemera ibyo ashaka byose…) waba ugenza gakeya ugasenga cyane ugasaba Imana kubara intambwe zawe kuko gushaka nabi ni igihombo kitagaruzwa. Nta mahirwe yo gusubira inyuma ngo wikosore tubona mu ijambo ry’Imana. Kabone n’ubwo mwatana, Bibiliya ntibyemera, kereka gusa ku cyaha cyo gusambana n’ubwo nabwo igusaba kutongera na rimwe gushaka ukaba aho gutyo gusa, ubirenzeho nawe yitwa umusambanyi (Matayo 19:8-9).
2. NDAGUKUNDA NIBA
Uru narwo ni urukundo ruherekejwe n’ububata bukomeye. Ndagukunda niba: Wemera gukora ibi n’ibi, Wemeye ko turyamana, twishyingira, ungurira imodoka, uva mu idini yawe, uzinukwa abantu runaka…
Uru rukundo rufite amabwiriza narwo ntabwo rwagufasha kubaka ngo rukomere. Bisa no kuba imbata kandi mu byo Yesu yadukoreye bikomeye, yadukuriyeho kuba imbata y’ikintu cyose, atwigarurira wenyine. Aha abakobwa bahahurira n’ibibazo bikomeye kuko usanga basabwa kugira byinshi bubahiriza kugira ngo bakunde bemerwe, akenshi na kenshi ugasanga binahabanye n’ibyo yemera cyangwa yemererwa.
Nibwo uzabona yarahinduye imyifatire agatangira kugirana amakimbirane n’abantu batandukanye bamufite mu nshingano kandi nawe akaba atariko yifuzaga kumera ahubwo ari ukugira ngo akunde yemerwe n’umurambagiza. Uru narwo si urukundo rwo kubakiraho.
Abasore benshi iyo bahuye n’uru rukundo batangira kuba abanyabinyoma, bakabeshya imitungo batagira, bagatira amazu atari ayabo, bagakodesha amamodoka ahenze, mbega bakirarira bishoboka kuko bamaze kubona ko nibitamera gutyo bashobora kubengwa. Njye ngukunda naguhitiramo kubengwa mutarabana kuruta ko yazakubenga noneho munabana utagifite andi mahitamo. Mube maso musenge mukiranuke Imana izabahuza n’abo yabageneye bazababera igisubizo aho kubabera ikibazo.
3. NDAGUKUNDA NUBWO
Mu by’ukuri uru rukundo ntiwarutandukanya n’urwo Yesu yakunze itorero. Aha ni hamwe icyo mugenzi wawe azakwifuzaho akakigukorera mbere yo kukigusaba. Aha ni hamwe atazatinya kukubwira uko ari n’intege nke ze kuko atazaba yikanga ko yabengwa kuko azi ko umukunda ntacyo ushingiyeho.
Ndagukunda nubwo: uri umukene; mugufi; muremure; udafite akazi; utize amashuri menshi; ureshya gutyo; abandi bakwanga; iwacu batagushaka; nabizira…
Bya bindi byose twabonye haruguru, biza ari ishimwe, bishyigikira urukundo kandi Imana igahabwa icyubahiro. Naho iyo ari byo bibanje bishegesha urukundo aho kurushyigikira bikarusenya.
Uru rurajya gusa n’urwo Rusi yakunze Nyirabukwe ubwo yangaga gutandukana nawe bakagumana mu bibazo. Iyo ikibazo kije mu rugo rutubakiwe kuri uru rukundo, gisiga gisenye inkingi runaka muzo urugo rwubakiyeho. Iyo kije mu rugo rwubakiye kuri uru rukundo, gisiga cyubatse amateka ubuhamya bikaba ishimwe ndetse bikanaba inkingi ikomeza urugo.
None uwo mwenda kubana ubona koko agukunda? Cyangwa afite izindi mpamvu zimusunika zihabanye n’urukundo? Nonese koko wowe uramukunda? Cyangwa ufite izindi mpamvu zigusunika kubana nawe? Wikwishuka ngo bizagenda biza, ibitaraje mu isiza ntabwo bizaza mu isakara. Ubutaha tuzarebera hamwe urukundo rw’irambagiza n’urukundo rwo mu rugo.
Komeza ubane natwe, ushobora kutugezaho igitekerezo cyawe, icyifuzo cyo gusengera, ikibazo cyangwa inyunganizi. Yesu aguhe umugisha!
[email protected]


text:
Icyorezo cya Covid-19 cyaduteye urujijo no guhangayika. Ntabwo tuzi iherezo ry’ibi bihe bihinduka buri munsi. Icyakora hari ikintu kimwe kidahinduka: akamaro k’umuryango n’inshingano za buri wese zo kurinda no kwita ku bawugize.
Uyu munsi, ubwo twizihiza Umunsi Mpuzamahanga w’Umuryango, mfashe uyu mwanya kugira ngo nongere gushimangira inshingano dufite ku miryango yacu ndetse no ku muryango mugari, zo kubungabunga ubusugire n’ubuzima bw’abawugize.
Iyo usubije amaso inyuma ukareba intambwe igihugu cyacu kimaze gutera mu guhashya iki cyorezo, ndetse no guhangana n’ingaruka zacyo ku buzima bwa buri muntu – by’umwihariko abababaye cyane muri twe – ntakindi umuntu yakora kitari ugushima ibirimo gukorwa kandi bizanakomeza.
Iyi nzira igihugu cyacu cyahisemo yo kurwanya iki cyorezo igomba kugendana n’inshingano buri wese afite yo kuyikomeza no kwiyumvisha iteka akamaro idufitiye.
Tugomba kwita ku kintu cy’ingenzi kizatugeza ku ntsinzi: Kwitwararika (self-discipline). Urugamba rwo kurwanya Koronavirusi ntirurarangira, bityo rero ntidukwiye kwirara.
Amahitamo njye nawe dukora buri munsi niyo yerekana uburyo igihugu cyacu kizasohoka muri ibi bihe bitoroshye.
N’ubwo amabwiriza atangwa n’inzego z’ubuzima ari ingenzi, hari indi myifatire myiza ndetse n’ibikorwa byubaka umuryango muri rusange dushobora kwitoza, bikazadufasha no mu bihe biri imbere.
Ubusabane no gushyira hamwe mu muryango: Mu Rwanda, gahunda ya “Guma mu rugo”, yatumye benshi dukorera mu rugo, ndetse n’amashuri azongera gufungura mu kwezi kwa Nzeri. Kumenya umwanya ugenera akazi n’izindi nshingano zo mu rugo, n’ubusanzwe ntabwo byoroha ariko bigoye kurushaho iyo bigomba gukorerwa ahantu hamwe.
Ariko mureke turebe no ku nyungu zirimo, dutekereze uko ibi bihe byadufasha kongera gushyigikirana no gushyira hamwe nk’umuryango.
Ndabashishikariza gutekereza kuri aya mahirwe dufite yo kongera ubusabane mu miryango yacu. Uyu mwanya twawukoresha mu gukina, kurera no kwigisha, gusangizanya inkuru zitandukanye – hagati y’abakuru n’abato. Ibi bizadusigira urwibutso rwiza rurema urukundo n’ubusabane, ndetse bizadufasha no kugabanya kwiheba no guhangayika bishobora guterwa n’ibi bihe.
Ba umurinzi wa mugenzi wawe. Twese twiyemeze kurushaho kugira umutima utekereza ku bandi kandi ukamenya kwihanganirana.
Umuti uwariwo wose twashakira iki cyorezo, uzagira akamaro bitewe n’ukwitwararika kwa buri wese, kwihangana ndetse n’umutima w’impuhwe tugaragariza abacu. Ibi bihe turimo, bidukomereye twese, biradusaba kwitoza kurangwa n’ ineza n’amahoro, kugira ngo imiryango yacu n’abo tugomba kwitaho bagire kandi babeho mu mutuzo.
Guhoberana mu muco wacu ubundi ni uburyo twari dusanzwe dukoresha mu bihe bikomeye cyangwa se by’ubusabane. Muri ibi bihe ntabwo dushobora guhoberana nkuko dusanzwe tubimenyereye, ariko amarangamutima y’urukundo n’urugwiro abidutera turacyayafite, icyo dusabwa ni ukwiga kuyagaragariza abacu mu bundi buryo.
Dushobora gukoresha ibikorwa by’ubugiraneza n’ibindi bibereka ko tubazirikana. Uwo utabashije gusura muvugishe kuri telephone cyangwa umwoherereze ubutumwa. Kuko udashobora gutumira abawe cyangwa inshuti iwawe ngo musangire, ushobora gutegura ifunguro ryiza ukariboherereza iwabo mu rugo.
Ni ngombwa ko abagize umuryango bafatanya imirimo yose yo mu rugo. Ntabwo bikwiye ko umubyeyi w’umugore ariwe uharirwa igice kinini cy’imirimo yo mu rugo. Tuzirikane cyane imiryango irimo umubyeyi umwe, haba mu miryango yacu cyangwa aho dutuye. Aba babyeyi bakeneye kwitabwaho by’umwihariko. Muri iki gihe twibuka Jenoside yakorewe Abatutsi mu 1994, ndongera kandi gusaba Abanyarwanda gukomeza kwita ku barokotse Jenoside.
Tube maso dukurikirane cyane ahashobora kugaragara ihohoterwa rishingiye ku gitsina cyangwa ubusumbane ubwo ari bwo bwose. Ntibikwiye ko umuntu aburira amahoro n’umutekano mu muryango we. Niba wahuye n’iki kibazo cyangwa hari uwo uzi wahohotewe, ihutire gusaba ubufasha n’inama ku biro bikwegereye bya Isange One Stop Centre, cyangwa uhamagare ku murongo utishyurwa 112.
Gira neza, wikomereze: Uburyo bwiza bwo gusabana nk’umuryango ni ugufasha abandi. Nk’uko dukunze kubivuga mu muco wacu «Umuturanyi akurutira umuvandimwe uri kure » Ushobora gufasha abaturanyi bari mu zabukuru bibana, imiryango uzi yatakaje imirimo yayitungaga cyangwa se ugafasha imiryango ifite abana bafite ubumuga. Kora igishoboka cyose kugirango ufashe abavandimwe n’abaturanyi bawe bageze mu zabukuru, ntibavunwe no kujya kwishakashakira iby’ibanze, dore ko ari nabo bazahazwa cyane n’iki cyorezo.
Teganyiriza ahazaza. Mu gihe tukiri mu rugo, tugomba kongera imbaraga mu kwihugura no kwiga kugeza igihe amashuri azongera gufungura mu kwezi kwa Nzeri. Rinda abana bawe kudindira, ugena umwanya muhuriyeho wo gusoma. Ushobora guha abana bawe umukoro wo gutekereza no kwiyandikira inkuru zabo no gukina imikino ibigisha imibare, iboneka kuri murandasi, cyangwa se bakoresheje amakayi yabo.
Mubyaze umusaruro ubumenyi buri kuri radio, televisiyo na murandasi, muhereye ku masomo yateguwe n’ikigo cy’uburezi (REB) http://elearning.reb.rw, mu rwego rwo gukomeza gukarishya ubwenge bw’abana. Muzirikane kandi no gushaka umwanya wa buri munsi wo gukora imyitozo ngororamubiri.
Rubyiruko namwe abakiri bato, ndabasaba gukoresha ubumenyi mufite mwegeranya kandi mutanga amakuru y’ukuri ku ndwara ya Covid-19 n’uburyo yakwirindwa kugira ngo mubashe kurinda imiryango yanyu n’abo mubana. Iki ni igihe cyo gufata inshingano nshya.
Ibi bihe turimo ntibikwiye kuduhungabanya.
Nidukomeza kwitwararika mu bikorwa byacu byose, tukazirikana guhana intera hagati y’umuntu n’undi, tugakaraba intoki ndetse tukambara udupfukamunwa uko bikwiye;
Tugakomeza kandi guharanira kubaka umuryango utekanye ndetse n’umuryango mugari nyarwanda utamenerwamo muri iki gihe kitoroshye;
Nizeye ntashidikanya ko igihugu cyacu kizasohoka muri ibi bihe cyemye kandi gikomeye kurusha mbere.
Iyi ni inyandiko ya Madamu Jeannette Kagame, ivuga ku muryango nk’ isooko tuvomamo imbaraga mu bihe bikomeye. Iyi nyandiko itangajwe kuri uyu munsi mpuzamahanga w’umuryango wa 2020.


text:
Dr Olivier Nsengimana ushinzwe kurengera ubuzima bw’imisambi mu Rwanda yabwiye IGIHE ko muri rusange habarizwaga imisambi 33, 21 ikaba ari yo yasanzwe imeze neza ku buryo ijyanwe mu gasozi nta kibazo yagira. Iki kikaba ari icyiciro cya gatatu bagiye kujyana muri parike.
Iyi misambi yagiye ivanwa mu ngo z’abantu babaga bayitunze nk’imirimbo y’ubwiza mu ngo ariko ikaba yaravukijwe ubuzima bw’umwimerere ikwiye kwiberamo mu gasozi.
Gahunda yo gukusanya imisambi ikajyanwa muri pariki yatangiye muri 2014 nyuma yo kubona ko imisambi igenda icika bitewe n’abayihiga n’abayitunga mu ngo zabo.
Dr Olivier yavuze ko bamaze kubarura igera 216 mu ngo z’abantu kuva mu mwaka wa 2014 mu gihe muri 2012 mu gihugu habarurwaga igera kuri 300.Muri pariki hamaze kugerayo 77. Isanganwe ubumuga ku buryo itajyanwa mu gasozi biteganyijwe ko izubakirwa ahantu yajya ishyirwa hihariye.
Dr Olivier yakomeje agaragaza ko imisambi ifite akamaro kanini , bityo ko u Rwanda rufite inyoni nyinshi ari umwihariko utuma abantu benshi baza kuzireba kandi n’ imisambi ikaba ibarizwa mu nyoni.Ngo ibereye ijijo mu kuyireba bitewe n’ubwiza bwayo.
Yakanguriye abantu bafite imisambi mu ngo zabo batarandikisha kubikora.
Amafoto:Luqman Mahoro


text:
Ruhango: inteko y’abaturage ifasha ubutabera guhosha amakimbirane
Ubuyobozi bw’umurenge wa Byimana mu karere ka Ruhango, buravuga ko inteka y’abaturage imaze gutanga umusaruro ushimishije mu gukemura amakimbirane abera mu ngo.
Inteko y’abaturage ni gahunda yashyizweho iba rimwe mu kwezi aho abaturage bo mu kagari kamwe bahura bakaganira ku bibazo biri mu miryango ndetse bakanaboneraho umwanya wo kungurana ibitekereze by’iterambere.
Umunyamabanaga nshingwabikorwa w’umurenge wa Byimana Nahayo Jean Marie, avuga ko kuva iyi gahunda y’inteko y’abaturage igiriyeho, ubu ibibazo byageraga mu nzego z’ubutabera byagabanutse cyane akaba asanga iyi gahunda y’inteko y’abaturage ikora umurimo ushimishije.
Bimwe mu bibazo inteko y’abaturage ikunze gukemura harimo iby’ubutaka aho abaturage baba bashwaniye imbibe z’imirima, guhuza abaturage bamburanye n’ibindi.
Icyi gihe iyo inteko y’abaturage ihuye n’ikibazo gikomeye idafitiye ubushobozi, nibwo icyizamura kikajya mu nzego z’abunzi no k’umurenge.
Bamwe mu baturage iyi nteko y’abaturage imirimo ikora bayigereranya nk’iy’inkiko Gacaca, kuko nayo abaturage ubwabo nibo bikemurira ibibazo kandi bakabikemura ku mugaragaro ugasanga habaye ku nyurwa.
Uretse gukemura ibibazo byo mu ngo, mu nteko y’abaturage hanabaho umwanya abaturage baganira ku bikorwa by’amajyambere bityo ugasanga inteko y’abaturage ifi agaciro gakomeye cyane imbere y’abaturage.


text:
Cyabingo: Urubyiruko ruratangaza ko rwiteguye gutanga umusanzu warwo mubikorwa byo kubaka igihugu
Urubyiruko rurangije amashuri yisumbuye rwari rumaze iminsi muri gahunda z’itorero rwo mu murenge wa Cyabingo mu karere ka Gakenke ruvuga ko biteguye gutanga umusanzu wabo muri gahunda zo kubaka igihugu kandi bakabikora babikuye kumutima mu rwego rwo gusigasira ibyiza igihugu kimaze kugeraho.
Kuri uyu wa 07/01/2014, abo basore n’inkumi bo mu murenge wa Cyabingo bahize byinshi birimo kugira ubukangurambaga mu isuku, gutanga umusanzu w’amaboko mukubaka ibikorwaremezo hamwe no kwitabira gahunda za leta barushaho kuzigama banabikangurira abandi.
Oliva Habarugira, inkomezabigwi yo mu murenge wa Cyabingo, avuga ko nk’urubyiruko bicaye bakareba bagasanga nubwo nta bushobozi bafite hari icyo bashobora kubona bakazigama biyemeza guhiga umuhigo wo kwizigamira.
Ngo hambere bamwe bagiraga icyizere bazi ko bazaragwa n’ababyeyi babo ariko kubera ubwiyongere bw’abaturage buriho hanze aha, ubutaka buhingwa bwaragabanutse, none baricaye basanga nubwo nta bushobozi bundi bafite nk’urubyiruko ariko ngo hari igihe bashobora kubona ijana.
Akaba ariyo mpamvu bateganyije icyitwa “saving group†kuburyo ubonye icyo giceri yajya akijyanayo kugera igihe kizagera bakaba banahabwa inguzanyo yabafasha kwikorera ku giti cyabo batiriwe bashakira ahandi imirimo.
Fabien Hategekimana nawe w’intore y’inkomezabigwi yo mu murenge wa Cyabingo, avuga ko nyuma yo kubona ko hari ndwara nyinshi zitandukanye ziterwa n’isuku nkeya biyemeje kurwanya izo ndwara bakora ubukangurambaga
Ati “twamaze kubona ko harimo indwara nyinshi zitandukanye ziterwa n’umwanda niyo mpamvu twiyemeje kugirango izo ndwara tuzirwanye tugerageza kuzamura isuku, twahize ko byanga byakunda tugomba kuzagira ihuriro ry’ahantu tugomba kuzajya duhurira ibyo bintu tukagenda tukabikoraâ€
Umuyobozi w’akarere ka Gakenke Deogratias Nzamwita yabwiye urwo rubyiruko ko rugomba kurangwa n’indangagaciro na kirazira kandi nanone igikurikiyeho kikaba ari uko bagiye kwesa imihigo biyemeje.
Kuva gahunda y’itorero ku banyeshuri bashoje amashuri yisumbuye yatangira, mu murenge wa Cyabingo, torero rimaze gukorwa n’abasaga 800 mu gihe abasoje icyiciro cya mbere cy’itorero uyu mwaka bangana na 116


text:
Huye: abazahugura abakarani b’ibarura rusange batangiye kubihugurirwa
Kuva ku itariki ya 16 kugeza kuya 30 Kanama, mu Rwanda hazaba ibarura rusange ry’abaturage n’imiturire rya kane. Iri barura rizakorwa n’abakarani 24.000. Abagomba guhugura aba bakarani, ni ukuvuga abayobozi b’uburezi n’abashinzwe irangamimerere ku rwego rw’imirenge, batangiye amahugurwa y’ibyumweru bibiri kuri uyu wa 3 Nyakanga 2012.
Mu muhango wo gutangiza aya mahugurwa, Visi Meya ushinzwe imibereho myiza mu Karere ka Huye, Madamu Niwemugeni Christine, yahaye ikaze abari bitabiriye aya mahugurwa, dore ko bose ari abakorera mu Mirenge y’umugi wa Kigali, maze yungamo agira ati « Twajyaga tugendera ku mibare y’ubudehe. Iri barura ni mwe muzatuma rigenda neza. Rizadufasha kumenya imibare nyayo yo guheraho mu kugena ibikorwa ».
Majoro Niyomugabo Bernard na we witabiriye aya mahugurwa nk’ugomba gufasha mu gikorwa cyo kwigisha, nawe yunze mu rya Madame Niwemugeni maze abwira abari bitabiriye amahugurwa ati « utagira imibare ntiyamenya aho ahera agena ibyo agomba gukora. Kugira ngo ibarura rizagende neza, ni uko muzahugura neza abakarani. Birasaba rero kwigomwa, imitima yanyu mukayerekeza ku masomo muziga, akazi musanzwe mukora mukaba mukibagiwe. »
Madame Tumukunde Hope, Visi Meya w’umugi wa Kigali, we yibukije abari baje mu mahugurwa ko mu bayagenewe nta wugomba kubura cyangwa ngo asibe n’umunsi n’umwe kuko bagomba kumenya neza ibyo baje kwiga kugira ngo bazabyigishe abandi. Yagize ati « iyo wiyemeje gukora ikintu, gitangire ukirangize. Ubushize hari abataraje, hari n’abaje igice. Ntibizasubire ».
Aya mahugurwa yatangiye uyu munsi ni ay’icyiciro cya kabiri, akaba agenewe muri rusange abantu 832 baturuka mu mirenge 416 yose yo mu Rwanda. Uretse abo mu mujyi wa Kigali bari guhugurirwa i Huye, abo mu Ntara y’amajyepfo bari guhugurirwa i Muhanga, abo mu Burengerazuba i Karongi, abo mu Majyarunguru i Musanze, ndetse n’ab’Iburasirazuba i Bugesera.
Munyarugerero Juvénal, umuhuzabikorwa w’ibarura rusange ry’abaturage n’imiturire mu mugi wa Kigali, avuga ko impamvu baje guhugurirwa i Huye ari ukugira ngo bajye kure y’aho basanzwe bakorera, maze babe bashyize ku ruhande iby’akazi n’ibibazo byo mu ngo. Abakorera mu Turere turi kuberamo amahugurwa rero na bo bagiye bajyanwa mu zindi Ntara.
Icyiciro cya mbere cy’amahugurwa cyari kigenewe abakozi bashinzwe ibarurishamibare ndetse n’uburezi ku rwego rw’uturere, ingabo, amagereza, ndetse na polisi. Aba ni bo bavuyemo abari guhugura abo ku rwego rw’imirenge, na bo bazahugura abakarani b’ibarura kuva ku itariki ya 22 Nyakanga kugeza kuya 4 Kanama.


text:
Mfasha dusengere abitwa Java bo muri Indonesia
Mu rwego rwo kwifatanya n’abantu benshi batuye mu bihugu bitandukanye ku isi mu gusengera amoko ataragerwaho n’ubutumwa bwiza,uyu munsi tugiye gusengera abitwa Java bo mu gihugu cya Indonesia.
Igihugu cya Indonesia gifite abaturage 9.043.000 ururimi ruhurirwaho na benshi rwitwa Javanese, ibijyanye n’iyobokamana, Isilamu niyo ifite abayoboke benshi ku kigero cya 97.50%. abakristo ni 2.50%
Uko babayeho:
Abenshi mu bwoko bwitwa Java batunzwe n’ubuhinzi, ariko ugereranyije n’abandi batuye igihugu cya Indonesia usnaga Java badakora ubuhinzi neza nabo bigatuma batabona umusaruro ushimishije kandi baba bafite ubutaka bufumbiye.
Mu gihugu cya Indonesia batezwa imbere n’inganda nto n’iziciriritse aho batunganya imigano bakayibyaza umusruro, si ibyo gusa ahubwo inganda zabo zitunganya isukari ikaribwa ndetse ikanagurishwa.
Ibyo bizera:
Umubare munini w’abatuye igihugu cya Indonesia ni abayoboke b’idini ya Islamu ku kigero cya 97.5% mu gihe abakristo ari bacye cyane ku kigero cya 2.50% bitewe n’uko abensi ari Abaislamu bituma kuvuga Kristo ntibyoroshye.
Ibyo bakeneye:
Aba Java bakeneye gushyigikirwa mu guteza imbere ubuhinzi kugirango babashe kubona umusaruro mwiza. Bakeneye guteza imbere uburyo bwo kuvomerera bugezweho. Bakeneye kandi kubona akazi kuko ubushomeri nabwo budindiza iterambere ry’igihugu.
Ibyifuzo byo gusengera:
Gusenga kugirango ibyanditswe byera bigere ku batuye igihugu cya Indonesia.
Gusengera abamaze kumenya Yesu kugirango bakomere.
Source: joshuaproject.net


text:
Inyarwanda Art Studio inyamibwa mu gufata no gutunganya amashusho n’amafoto agendanye n’igihe tugezemo dusange tugufashe kubika amateka uzereka abawe. Nta kiza nko kugira urwibutso ruzajya rukwereka ibihe byiza wagize mu buzima. Twegere unyuze kuri Email:art@inyarwanda.com, Tel:+250786036252.
Inyarwanda Art Studio ni intyoza mu gufata amashusho ajyanye n’igihe kandi anogeye ijisho. Niba uzi ibigezweho Inyarwanda Art Studio yakuzaniye igisubizo ku giciro cyo hasi cyane kinoye buri wese uko ari. Ubuzima tubamo tunyura muri byinshi byiganjemo ibyiza byinshi, nta kiza rero nko kubika urwubitso tuzereka abacu mu gihe kizaza.
Ese niba ushaka kuzereka abawe ibihe byiza wanyuzemo kuki utagana InyaRwanda Art Studio bakabigufashamo?. InyaRwanda Art Studio ibafasha gufata amashusho n’amafoto agendanye n’igihe mu birori ibyo ari byo byose byaba ari ubukwe, ibirori by’umuryango bisanzwe cyangwa ibirori byo kwizihiza umunsi w'amavuko, ibirori bisoza amashuli ndetse n’ibitaramo bisanzwe n’ibindi bikorwa binyuranye washaka kubikira urwibutso.
Ese ibiciro bya Inyarwanda Art Studio bihagaze gute?
Ku bijyanye n’ibiciro, InyaRwanda Art Studio yabikubise hasi kuko yabigabanije bishoboka cyane, buri muntu ku rwego rwe yabasha gukorana nayo. Ikindi ni uko muri iyi minsi y’impeshyi bagabanije igiciro ho 30% y’icyari gisanzwe.
InyaRwanda Art Studio ikorera mu mujyi wa Kigali akaba ari ho ibiro bikuru byayo biri ariko aho waba uri hose twahagusanga niyo haba ari mu ntara turahagera tukagufasha kubika amateka uzereka abantu batageze ahantu ibirori byawe byabereye.
Nta gahinda nko kuzereka abantu amashusho y’umunsi wawe w’ubukwe cyangwa ibindi birori runaka, bagasanga ntameze neza. Kwirinda ibi igisubizo ni ukugana abahanga “InyaRwanda Art Studio” inzobere muri uyu mwuga bakagufasha.
Ibyiza byo gukorana na InyaRwanda Art Studio
InyaRwanda Art Studio ifite abahanga kandi bafite uburambe muri uyu mwuga. Agahebuzo bafite ibikoresho bijyanye n’igihe kandi igiciro kinogeye buri wese. Kudakorana na InyaRwanda Art Studio ni igihombo gikomeye kuko amashusho n’amafoto bagufatira mu birori byawe bayaguhera ku gihe kandi ameze neza.
Ushaka gukorana na Inyarwanda Art Studio wabariza kuri Email: art@inyarwanda.com, Tel:+250786036252, kanda hano niba ushaka gufata umyanya cyangwa gukora booking. Nimugane InyaRwanda Art Studio tubafashe kubika amateka mu buhanga n'uburambe dufite.
Amwe mu mafoto InyaRwanda Art Studio yagiye ifata mu birori bitandukanye
Kanda hano rebe amafoto menshi InyaRwanda Art Studio yagiye ifata mu birori byinshi bitandukanye


text:
Burera: Guverineri Bosenibamwe asaba abaturage kwirinda ibihuha byo ku maradio
Guverineri w’intara y’amajyaruguru arasaba abaturage bo mu murenge wa Nemba, mu karere ka Burera, kwirinda ibihuha bivugwa ku maradiyo bisebya u Rwanda kuko byose ari ibinyoma. Mu muganda wabereye More...
Gicumbi: Njyanama irasabwa kwita kunyungu zabo bahagarariye
Bosenibamwe wayoboye umuhango wo kurahiza Njyanama Umwe mu bagize njyanama warahiye Abagize inama njyanama y’akarere ka Gicumbi barasabwa kwita ku nyungu z’abaturage kuko aribo bahagarariye aho More...
Rwanda : Abaturage bafite uburenganzira bwo kurenganurwa-Guverineri Bosenibamwe
Guverineri w’intara y’amajyaruguru arasaba abaturage bo muri iyo ntara kujya basaba kurenganurwa kuko ari uburenganzira bwabo. Guverineri Bosenibamwe avuga ko gukemura ibibazo by’abaturage More...


text:
Kayonza: Yaguwe gitumo amaze kwambura umuturage yiyita RIB
Yanditswe na Imvaho Nshya
Polisi ikorera mu karere ka Kayonza mu Murenge wa Rukara mu Kagari ka Rukara mu Mudugudu wa Muzizi, yafashe uwitwa Tuyishime Yves nyuma yo kwambura umuturage amafaranga y’u Rwanda ibihumbi 50, amubwira ko ari umukozi w’Urwego rw’Igihugu rw’Ubugenzacyaha (RIB) ndetse ko agiye kumufungurira umuhungu we ufunzwe.
Umuvugizi wa Polisi mu Ntara y’Iburasirazuba, Chief Inspector of Police (CIP) Hamdun Twizeyimana, avuga ko ubusanzwe Tuyishime atuye muri uriya murenge, yaje kumenya ko hari umukecuru waho ufite umuhungu ufunzwe kubera gukubita no gukomeretsa. Yaramwegereye amubwira ko namuha amafaranga azabimugiramo umuhungu we akarekurwa.
Yagize ati: “Uriya musore yegereye umuryango ufite umuntu ufunzwe abasaba amafaranga y’u Rwanda ibihumbi 200 barayabura bakomeza guciririkanya bagera ku bihumbi 50. Nyuma amaze kuyamuha yategereje ko umuhungu we afungurwa araheba ni bwo umukecuru yaje kubibwira abapolisi kuri Sitasiyo ya Polisi ya Rukara.”
CIP Twizeyimana akomeza avuga ko umukecuru akimara gutanga ayo makuru Polisi yatangiye gushakisha Tuyishime Yves afatwa ku wa Gatatu tariki ya 5 Kanama 2020, ndetse yemera ko yatwaye amafaranga y’uwo mukecuru amwizeza kuzamufunguriza umuhungu we.
CIP Twizeyimana avuga ko atari ubwa mbere Tuyishime avugwaho ubwambuzi bushukana kuko no mu minsi ishize yagiye mu matsinda y’abatishoboye bo mu tugari twa Kawangire na Rukara abaka amafaranga abizeza ko azabafasha kubona inkunga y’abatishoboye y’amafaranga atangwa muri gahunda ya VUP.
Umuvugizi wa Polisi mu Ntara y’Iburasirazuba yakanguriye abaturage kujya bihutira gutanga amakuru igihe bahuye n’abantu babashuka babaka amafaranga babizeza kubaha serivisi. Yabasabye kujya bakora ibintu binyuze mu mucyo bakirinda gutanga ruswa.
Itegeko nº68/2018 ryo ku wa 30/08/2018 riteganya ibyaha n’ibihano muri rusange ingingo ya 281 ivuga ko Umuntu wese wiyitirira urwego rw’umwuga wemewe n’ubutegetsi, impamyabushobozi, impamyabumenyi zitangwa n’urwego rubifitiye ububasha cyangwa ubushobozi buhabwa umuntu wujuje ibyangombwa bashyizweho n’urwego rubifitiye ububasha, aba akoze icyaha.
Iyo abihamijwe n’urukiko, ahanishwa igifungo kitari munsi y’ukwezi kumwe (1) ariko kitageze ku mezi atandatu (6) n’ihazabu y’amafaranga y’u Rwanda atari munsi y’ibihumbi magana atanu (500.000 FRW) ariko atarenze miriyoni imwe (1.000.000 FRW) cyangwa kimwe gusa muri ibyo bihano.
Ingingo ya 174 y’iri tegeko ivuga kandi ko Umuntu wese wihesha umutungo w’undi, imari ye yose cyangwa igice cyayo mu buryo bw’uburiganya yiyitiriye izina ritari ryo cyangwa umurimo adafitiye ububasha cyangwa akizeza ikiza cyangwa agatinyisha ko hari ikibi kizaba, aba akoze icyaha.
Iyo abihamijwe n’urukiko, ahanishwa igifungo kitari munsi y’imyaka ibiri (2) ariko kitarenze imyaka itatu (3) n’ihazabu y’amafaranga y’u Rwanda atari munsi ya miriyoni eshatu (3.000.000 FRW) ariko atarenze miriyoni eshanu (5.000.000 FRW).


text:
“Iki kiruhuko ngiyemo ndashaka kukibyaza umusaruroâ€- Umuyobozi wa Nyamagabe.
Umuyobozi w’akarere ka Nyamagabe, Mugisha Philbert.
Umuyobozi w’akarere ka Nyamagabe Mugisha Philbert aratangaza ko ikiruhuko agiyemo (kuva tariki ya 27/2/2012 kugeza tariki ya 27/3/2012) yiteguye kukibyaza umusaruro. Iki kiruhuko cy’umwaka umuyobozi w’akarere ka Nyamagabe agiyemo cyemejwe n’inama njyanama y’aka karere yabaye tariki ya 29/1/2012.
Mu kiganiro twagiranye, umuyobozi w’akarere ka Nyamagabe yadutangarije ko ikiruhuko agiyemo nacyo yiteguye kukibyaza umusaruro, avuga kandi ko nubwo atabura muri gahunda zimureba z’akazi igihe ari ngombwa, azabona n’umwanya wo kwita ku muryango we.
Mugisha yagize ati “Iki kiruho rwose ndashaka kukibyaza umusaruro! Nzarenga imbibi z’akarere ariko sinzarenga imbibi z’igihuguâ€. Yongeyeho kandi ko azaboneraho no gusura inshuti n’abavandimwe dore ko akenshi biba bitoroshye kuba byakorwa mu gihe cy’akazi , ati “ burya nabyo biba bikenewe.â€
Umuyobozi w’akarere ka Nyamagabe kandi yasize ahaye ubutumwa abanyamabanga nshingwabikorwa b’imirenge aho yabasabye gutegura neza gahunda yo kwibuka Jenoside yakorewe Abatutsi ku nshuro ya 18, gukaza ingamba zo kubungabunga umutekano, gutegura neza imihigo ya 2012-2013 kuva ku muryango kugera ku rwego rw’umurenge no kwitegura isuzuma ry’imihigo 2011-2012 rizakorerwa imirenge muri uku kwezi.
Ni ku nshuro ya mbere Mugisha Philbert agiye mu kiruhuko kuva yatorerwa kuyobora akarere ka Nyamagabe mu kwezi kwa 2 umwaka wa 2011. Hasize amezi 3 umuyobozi w’akarere ka Nyamagabe ashyingiwe akaba ndetse yarakoze ubukwe nta kiruhuko afashe.
Tariki ya 23/12/2011, ubwo Minisitiri w’abakozi ba Leta n’umurimo Murekezi Anastase yaganiraga n’abayobozi ba Nyamagabe, yashimangiye ko ikiruhuko ari ingenzi ku mukozi kandi ko Minisiteri abereye umuyobozi izakora ibishoboka byose abayobozi b’ibanze ,bakunze kugira akazi kenshi, bakajya babasha kujya mu kiruhuko giteganywa n’itegeko nta nkomyi.


text:
Shiloh Shima Imana ni igiterane gitegurwa na Shiloh worship Team, ibarizwa muri A.E.B.R Mahoko. Kuri iyi nshuro iki gitaramo kizitabirwa na Aline Gahongayire, Mission Blaise n'abandi batandukanye.
Tariki 15 Ukuboza 2019 ni bwo iki gitaramo Shiloh Shima Imana kizaba. Nk'uko iki gitaramo kiba giteguye ubusanzwe gitumirwamo abahanzi baririmba ku giti cyabo ndetse n'amakorali atandukanye kimwe n'abavugabutumwa mu buryo bwo guhembura imbaga yitabira iki giterane.
Ntakirutimana Timothee uhagarariye abacuranzi muri Shilon Worship Team itegura
iki giterane yabwiye Inyarwanda.com ko kuri iyi nshuro Shilon Shima Imana kizaba ari igiterane
cy'umuriro kizaba cyuzuye ibitangaza bizanyuzwa mu masengesho ndetse
n'indirimbo zizaririmbwa n'abahanzi barimo Aline Gahongayire, Mission Blaise
(Umuhanzi Nyarwanda uba muri Amerika), Shiloh worship Team na Korali
Ibyiringiro.
Yagize ati "Bizaba ari ibyishimo byuzuye umunezero hazabamo ibitangaza mbese Shilon Shima Imana y'uyu mwaka izaba itandukanye cyane n'izabanje. Turasaba rero ko buri munyarwanda wese ukunda Imana kuzaza gusengana natwe kandi azatahana impamba ikomeye kuri uriya munsi. Aline Gahongayire kimwe n'abandi benshi batorewe umurimo wo kuramya no guhimbaza Imana bazaba baje kwifatanya natwe batuzaniye impamba ikomeye. Shilon Worship Team turabatumiye kandi twizeye ukunyurwa no guhazwa n'Umwuka Wera".
Biteganyijwe ko kuva saa tatu za mu gitondo (9h00') hazaba amateraniro yo kuramya no guhimbaza Imana, naho kuva saa munani zuzuye (2h00') akaba ariho igiterane nyir'izina gitangira kuri A.E.B.R Mahoko ho mu karere ka Rubavu.
Rev. Pastor Samaki Isaac ni we uzabwiriza imbaga y'abazitabira Shiloh shima Imana


text:
21/01/2018, Yanditswe na Augustin Karamage, Théogène Mugenzi na Nsabimana Evariste
Abanditsi batatu bishyize hamwe batwandika iyi nyandiko twise ”Amateka y’amashyaka mu Rwanda: umuco uzirana n’«ubumuntu» burimo ubuntu”. Mu mvugo ijimije kandi yuje ubusizi, baragaruka ku kibazo cy’amateka y’amashyaka mu Rwanda; aho berekana ko ”amashyaka” na ”demokarasi” ari umuco-mvamahanga abanyarwanda bamiraguye bunguri, ubu ukaba ubabereye nk’«intore» cyangwa se akamanyu k’umutsima kabahagamye. Mu isesengura ryabo, barerekana ko ikibazo gikomereye abanyarwanda ubu, ari uko ”Umuco wa politiki mu Rwanda ugandiyemo Impilikanyi n’ubwo hakunze kuvugwa Impirimbanyi”. Bakomeza berekana ko uyu muco wo ”guhirikana” ushingiye ahanini ku ishyari risa….
Amashyaka yadutse mu Rwanda mu mwaka w’i 1959 akaba yari ahatse «impinduramatwara» mu myumvire no mu miyoborere (Revolisiyo) yabaye muri uwo mwaka.Yavutse ari ”inyabutatu” nk’uko mu mibereho y’abanyarwanda baranzwe no kubaho mu Butatu bubyarwa n’Abatwa, Abahutu n’Abatutsi.
Bishobora kwumvikana ko iyo nzira yashoboraga guha ireme amashyaka iyo bene ubwite baza kubanza kujya impaka bagamije kwumva icyo ”ishyaka” rihatse kugira ngo bacyinjize mu muco wa Politike mushya; maze uhinduke kandi uhirike (mu mutuzo nta kugonganisha cyangwa kuryanisha abantu) ya myumvire ya cyimeza.
Amashyaka yayingayingaga ane mu muco wa politike ushingiye ku ihame ry’ILIVUZUMWAMI;iyo myumvire ukaba uyisanga no muri uyu mugani: «Ibihanga bibiri ntibitekwa mu nkono imwe». Aho kubumba inkono ivuga y’INGANZAMARUMBO ngo habe hajyamo na bine, ahubwo habumbwe urwabya rutagishoboye no kubumba igihanga kimwe.
Kubera iyo myumvire abarwanashyaka [b’icyo gihe] ntibari bagishoboye kurwana ishyaka, ahubwo wasangaga basa n’abarwana ishyali, ubujyakera likazabyara Ishyano.
Uwo mugogoro ugoye wokamye politike y’amashyaka mu Rwanda. Ishyari rishyiraho umwete maze iry’indoha [MDR PALEMEHUTU] riroha andi mu nda, ay’ingwagwane yo agwa iyo gihera.
Gutaha mu ishyaka
Aho gushingira ku Ntekerezo ya politike ihuje n’imyumvire y’umuntu, ahubwo byabaye ”Ubuhungiro”, abantu bamwe baza kwihindura ukundi ari nko kwigura. Iyo ngiro yototera Rimwe gusa, ritavugirwamo kugeza ubwo ryabaye nk’iryuzuye maze rigasesa. Ababirundutse ku rugara rwaryo aho kwisuganya ngo biremareme ahubwo buhanya basubira iyo banzwe.
Inkuba y’uwa Gatanu Nyakanga
Ni bwo Inkuba yakubise biba byibagiranye, ihirika Repubulika ya mbere nayo yari yarahiritse Ingoma ya cyami, bikibutsa ibyacikiye ku Rucunshu mu mwaka w’i 1885.
Umuco wa Politike mu Rwanda ugandiyemo Impilikanyi n’ubwo hakunze kuvugwa Impirimbanyi. Umuntu asuzumye iyi myifatire yayisangamo Ishyari risa; naho Ishyaka ryarahondobereye.
Dore rero umuco wa politike wizinze ukaba Uruzingo, mbese nka Nyamwihine yihiniye kuri Rukumbi: U Rwanda rwabaye nka wawundi ngo urota nabi bukarinda bucya.
Inkuba irakubise aho kwamuka, amababa yayo iyakunjika muri Rukumbi kandi Ishyaka rimwe Rukumbi iyo ridakunguye rirakumbanya. Ryadukana agahenge kaje guhangurwa n’Intambara yabaye intandaro y’Amashyaka, si ukuvuka ararumbuka.
Inkubiri y’amashyaka muri 1991
Ku munsi w’ihamure ntawaruhije ajya guhamura. Inkubiri y’amashyaka yahubutse nk’inkuba zesa yoga u Rwanda iraruvuyanga, ivuza impanda impande zose, ugasanga ”Umugambi ugamijwe ari Uguhirika”. Abo ku mpembe barahagira aka wa munyanzara wasanguye bamuramiza uruho rw’amazi aho guhembuka agahita ahwana.
Intambara mu mashyaka
Inkomati mu mashyaka ni yo isa n’iyayikorangije maze ihita ikora mu nkaba. Aho kugira ngo asangire ingendo ijyana u Rwanda i Bumuntu, yimika ubwiko, asumba ubuvandimwe, uhuye n’uwo badahuje ibitekerezo, ubwoko cyangwa se isura akamuhutaza. Ishyaka Rukumbi mu mashyaka birihanukira birihamya.
Benamashyaka babura icyo babikoraho. Ashoboye kworoherana arwanira Guhirika mukuru wayo [MRND]; Intambara ibyumva nk’ejo nayo ati ngwino.
Isunikiramo Ubwenge bw’Umunyarwanda iti dore Umwanzi nimuhaguruke tumwese maze ahasigaye u Rwanda rube u Rwanda. N’agatsinda ni umwicanyi aho intumbi izajya iboneka muri uru Rwanda ntimukabaze !
Umugambi w’ubugambanyi urikira, urasoma uracurura ahasigaye ucuruza ubugome n’urugomo bifata intera mu guteranya abanyarwanda.
Ntibyatinze hakubita «inkuba y’inkunguzi»; ikora u Rwanda mu nkoro, iraruhombora, ruhinduka UMUTUKU, ruba murangara urangaye, ya mashyaka apfa urw’itatabya, apfira mu Rwanda na rwo rwapfuye.
Urwishe ya nka ruracyayirimo
Rugize ngo rurijajara, rujajaba rugana amashyaka, abarugaruje uruhembe rw’umuheto, amashyaka arabasema bati aho kurwana ishyaka tuzakotana maze barakotana biracika.
Nyirumuheto yihetsa ”Umuryango” urya amashyaka, awuhagamye ahinduka urwitwazo ngo ahore mu gikondorero cy’«Umuryango».
Ukora mu Nganzo wenda Ubwenge ubwegereje umuheto uraruhetura, rwose uko rwakabaye urarwogoga, urarutitiza no kuri uyu munsi wa none ni ”inteme”. Ahasigaye ”Umuryango” umera amahembe munsi yayo haba amabinga ngo uhore ubinga amashyaka i Rwanda.
Rukumbi ibaye imbata i Rwanda ndetste ihabaye ”Mbatama” ikazakokorwa n’imana ikoze umurayi. Iy’ubu ntabwo yatsinsuye ngo isase bugari, isigare yihirika nk’umurebe mu nzogera, yigize ”Musumbazose” maze uduhera iraheraheza ngo ijye ibona uko itwicundira hejuru. Ubu iratambisha intemeri aho gukangura irakungura, gukumbanya byo ni wo murimo aka wa mugani ngo ”inzira yanyereye ntiyuma”.
Ishyaka uko ryakagombye kuba riteye
Ishyaka ribyarwa n’ishya rikaza ari imvubo y’amahirwe, rihatse ineza n’umunezero, ririmo urwuri n’urwunguko, rikaba rituye mu mutimanama muzima, utunze kubaho kwa ”Muntu”, uharanira amahirwe n’imigisha y’«inkurakibi». Ni muri urwo rwego iyo abantu bagobotse umuntu, bakamutera inkunga, bakamukubita ingabo mu bitugu, bakamuha umuganda akubaka, agatunga agatunganirwa, bavuga ko bamurwaniye ishyaka.
Ishyaka muri ”Politike” ni inganzo y’imigabo n’imigambi by’«abanyamarere» biyemeje gushyira hamwe ngo baterure igihugu bagicyure i Bweramigisha. Ni ingoma y’imbaturamuntu ; igira ngo ahaguruke ahagarare, atinduke, atimbire, atumburuke, ashinge ahamye, avugane ivogonyo, yivovote, ashirukanye ashakishe inzira nzima uwitwa umuntu akwiye kuboneza kugira ngo arimbanye, arimbure ikibi, ahashye icyago ahoshe amahano, ahangire ”ubumuntu” ikibanza maze buture, abuhe ibanze areke bubanze.
Nyirintambwe iruta iy’intore, «Umugiramana» urangwa n’ishya, ishyaka akaryimika mu gituza, ishyari akaryoya akaryohera ngo ejo ritabyara ishyano mu Rwanda. Ni Umurwanashyaka w’ingenzi, ukubita urwango akarwamurura, wambaye umwambaro w’ubumanzi, uhorana Imana muri gahunda ngo imuhe ingabire ddengakamere, amere ubutwari ubu bw’igitwiko bumuha kwikorera umutwaro urimo amahango ahanga ”Kubaho” ; ni ”ubumuntu” burimo ubuntu ; buzira kwikanyiza mu bintu ; ni urugwiro rusesuye uru rutagwira inda nk’abatindi ; ni umutungo utunga muntu ngo akomere yumve ko ari umuntu, ishema rimwoge umubiri wose, agire igikundiro kimuranga, yigire, yihe, yihaze.
Kwishyira akizana abitunge, bibe Umutungo mu muco atwaye ; Umuco wa Politike awupyisure, awugire Umwimerere utajorwa, uzira kwica ukazira kwaya, uzira kwandagara no kwandavura, ukazira kwenderanya no kwanduranya ; akawutuza mu gituza nawo ukamutuza mu Rwanda.
Kurwana ishyaka…
Ni uguhaguruka ugashinga ugahamya, ugira ngo ejo udahuga ukarwana ishyari kuko rishyira kera rikabyara ishyano. Ni ugukenyera ugakomeza, ukiha imbaraga ndengakamere ngo uboneze ingingo z’indongozi, unihura ijambo rizira ivebo, ndavuga umuvanda utagira inenge, ukabura umuntu akaza wese, akabona u Rwanda akarwegera, akarujya mu nda akarwumvira, maze akaruhobera akaruhuza agira agiti « Uraho Rwanda rwanjye, uri uwanjye turi Mahwane ; kuva ubu nitwa Umwenegihugu, ndi Nyirurwanda ndurimo wese na njye rukambamo buri iteka, ntawe urumvutsa kirazira i Rwanda ».
Mbonye umugambi utagamuburuzwa, ku ikubitiro ari iwacu, kuri Gakondo aho nkomoka, ni aho nicaye nkahatura, hakanturamo tukabana, nkahaba imbata itabaturwa, aho ”abakurambere” babaye, bakahatura bakahataha, mbarimo iyo batuye, ubu turatunye turabana.
Ubutaka bwanjye ni wo Mutungo, ni wo Mutongo w’«abakurambere» na bo bakomora kuriGakondo bakondewe n’Imana ; none rero Butaka bwanjye, urataka nkwumva n’iyo naba ndi mu rinini ngomba kwicura ngacuranga ngira ngo udacura icyuna nkabura intama n’ibyuma.
Dore igihango kidahanga ugitatiye « Butaka bwanjye sinkuvutswa n’umugore, sinkuvutswa n’umugabo, sinkuvutswa n’umutwa sinkuvutswa n’umuhutu sinkuvutswa n’umututsi, sinkuvutswa n’umuzima n’umuzimu ntakumvutsa ; ndagira ngo rero nkugumbire nk’umubyeyi wugumbira ikibondo ; nkwegere nkugane ngira ngo umpereze umuganura ; nkugane nkwegere nkubugabuge maze nguterure ngutuze mu gituza nawe untuze mu Rwanda ».
Umurwanashyaka arangwa n’«ubupfura, urugwiro n’ubumuntu»; azira kwandagara, kwenderanya no kwanduranya ; yirinda kurwana ishyari kuko rishya rishyira Ishyano. Nimucyo turwane ISHYAKA, twoye kurwana ISHYARI